Ostiralean bukatuko da epea HAZILAN proiektuaren seigarren deialdian parte hartzeko - Ayuntamiento de Orio\nOstiralean bukatuko da epea HAZILAN proiektuaren seigarren deialdian parte hartzeko\nUrola Kostako Udal Elkarteak irailaren 7an itxiko du HAZILAN PROIEKTUAren seigarren deialdian izen emateko epea.\nAzken urteetan eskualdeko enpresen premia errealak identifikatu ondoren, 6. edizio honetan, kudeaketa-sistemen gaia landuko dute parte-hartzaileek. Izan ere, kudeaketa-sistemek berebiziko garrantzia dute enpresa txiki eta ertainen ekoizpen-prozesuetan eta eskaintzen dituzten zerbitzuetan. Horregatik, lan-munduan murgiltzeko, ezinbestekoa bihurtu da kudeaketa-sistemen gaineko prestakuntza. Edozein sektoreri edota lanposturi eragiten dieten zeharkako edukiak direnez, enpresek geroz eta gehiago baloratzen dute hautagaiek ezagutza horiek barneratuta izatea.\nPrestakuntza, bi fasetan\nBi fase nagusi ditu prestakuntzak. Lehendabizi, AKTIBATU deitutako fasean, zeharkako konpetentziak, pertsonalak nahiz profesionalak, landuko dira. Ondoren, TALENTU IHESA deitutako bigarren fasean, kudeaketa-sistemen gaineko eduki eta tresna zehatzak barneratuko dira. Amaieran, eskualdeko enpresa eta elkarteetan landuko garatuko dituzte proiektuak; esperientzian oinarritutako ikaskuntza jaso eta lan-munduan murgiltzeko helburuarekin.\nIrailaren 11n hasiko da ikastaroa. 5 hilabeteko iraupena izango du eta 280 orduko prestakuntza jasoko dute parte-hartzaileek.\nHazilan ekimenaren 6. edizioko partaideek Urola Kostako Udal Elkartearen prestakuntza-bonoa eskuratzeko aukera izango dute. Hau da, ikastaroa amaitu ondoren, ikasleek “bono” bat eskuratuko dute. Eta bonoa duen pertsona langabea kontratatzen duen enpresak diru-laguntza eskuratu ahal izango du.\nHonenbestez, 6. edizioko partaideren bat kontratatzeko interesa izanez gero, enpresek aukera izango dute Udal Elkartetik laguntza ekonomikoa jasotzeko. Laguntza hori enpresak eskatu behar du eta hari emango zaio.\nEskura daude Udal Elkartearen webgunean aurtengo laguntza ekonomikoen deialdia, oinarriak eta eskabideak egiteko eredua (http://www.urolakosta.eus/eu/diru-laguntzak). Edozein kasutan, argibide gehiago nahi izanez gero, herritarrek zabalik dituzte Udal Elkartearen ateak.\nEskaera egiteko orria eskura dago Udal Elkartearen webgunean: www.urolakosta.eus\nUrola Kostako Udal Elkartea, Hazilan programa


Herri Ondarea :: Umeen olgetak 2\nElegir un temaAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndumentariaInfantilIndumentariaInfantilJuegos infantilesMedios de comunicaciónRadioTelevisiónMedios de comunicaciónRadioTelevisiónNaturalezaCalendarioSer humanoOpinionesOpiniones de los informantesNoviazgo y matrimonioReligión y cultoRitos funerariosDueloFuneralRitos funerariosDueloFuneralTiempo libreBaile dominicalVascos en el extranjeroVecindadHermandadesMontes comunalesVecindad y vecindario\nTxori harrapetan herejiak egiten ebezan. Udan, inoiz, hiru lagunen artean apuntauta be eukiten ebezan. Hogeta hamazazpi habia zozo-birigarro altzauta dagoz eurak. Eta txoriak hondino ez ziran akabau. Pentsau, ekologistek esaten eben txoriak danak akabauko zirala... Orain esan ezkero hori ekologistei, danak joango ziran kartzelara, segiduan. Zelangoak egiten ziran orduan!\nJakiten eben habiak non egozan. Antza be segiduan emon, txori ikasten. Eguen arrastietan jai eukiten eben eta txori ikasten joaten ziran. Halantxe zan. Hamazazpi–hamazortzi urtera artean Durangora joaten ziran baina Durangon egun guztian egoten ziranez, han Katean futbolean olgau eta "Kateako tabernea" esaten deutsien lekuan orangea edan, barkillo gailetak jan kaminoaren aurreko harrizko mailan, kaminoari begira eta lelokeriak esan alkarreri eta holan pasetan eben...


“Ezin badugu egin dantza, hau ez da gure iraultza!”\nTopatu | 2017-09-02\nBalorazioari ekin diote udalekuetako azken egunari hasiera emateko. Talde txikitan, udalekutan egon den giroa izan dute hizpide, eta hobetze aldera proposamenak luzatzeko tartea ere zabaldu dute. Udalekutan ikasitakoa eguneroko bizitzara eramateaz hitz egin dute ondoren.\nHemendik aurrera gazte udaleku feministek izan dezaketen ibilbidea ere izan dute mintzagai. Abenduan asanblada irekia egitea proposatu da, hurrengo udalekuak antolatzen hasteko.\nKanpinak desmuntatu eta guneak garbitu dituzte taldeka. Bazkariaren eta kafearen ondoren, 17:00tan itzuli dira Garaiongo Sorgingunetik.\nLarunbat gaueko ajeak alde batera utzi eta gosarian hartu dituzte indarrak emakume gazteek. Ondoren, yoga eta meditazioa izan dituzte Garaiongo Sorgingunean. Izan da gitarra hartu eta kantuan jarraitu duenik ere.\nBazkalostean, egitarauaren inguruan proposamenak luzatu eta arratsaldeko tailerrak zehazteko tartea hartu dute. Aurreko egunetan amaitu gabe geratutako tailerrei jarraipena eman diete arratsaldean. Auzolana, zumitza erabiliz egurrezko estrukturak egiteko tailerra, zirko tailerra edo kafe tertulia izan dira, besteak beste.\nBertso saio musikatuak giro ederra sortu zuen gauean. Akelarrea egin dute ondoren Garaiongo Sorgingunean, eta suaren inguruan amaitu dute igande gaua.\nJantokian gosari ederra egin ostean eman diote egunari hasiera. Goizean zehar tailer, jolas eta dinamika andanaz gozatzeko aukera izan dute emakume gazteek Garaion Sorgingunean: buruberokiak egiteko tailerra, arteterapiaren bidez ahalduntzea lantzeko ariketak zein zumitza erabiliz egurrezko estrukturak sortzeko ikastaroa.\nBeste batzuk, nahiago izan dute ingurua ezagutu eta lakura sorgin ibilaldia egin. Bertan, jolasa eta aldarrikapena uztartuz, ginkana feminista egin dute. Ez da irririk eta dantzarik falta izan.\nBazkaldorduan elkartu dira berriz guztiak. Indarrak hartu eta zumba saioa izan dute ondoren. Otazan ireki berri duten arto labirintoan sartzeko aukera ere izan dute.\nEguna amaitzearekin batera heldu da hotza Sorgingunera. Bertxortan emanaldiaz gozatzeko aukera izan dute iluntzean, eta mikro irekiarekin amaitu dute eguna.\nDozenaka lagun heldu dira eguerdirako, eta patxadaz ekin diote kanpalekua atontzeari. Ondoren, harrera egin diete antolatzaileek. Bazkalostean, ordea, 100 lagunetik gora elkartu dira emakume gazteen lehenengo asanbladan.\nZer da gaztea izatea? Zer da emakumea izatea? Eta zein dira emakume eta gazte izanda, gure kezkak? Galdera horien inguruan hausnarrean aritu dira bertaratutakoak, eta emakume gazte gisa bizi dituzten zapalkuntzak identifikatu dituzte. Sistema heteropatriarkalak eta heldu botereak egunerokotasuneko zenbait esparrutan zein nolako eragina duen ikusi ahal izan dute horrela: harremanetan, jai espazioetan, kalean, lan munduan, herri mugimenduetan… ugari baitira sistemaren ertzak.\nDesheterotzea, zinema, postpornoa… nahi adina dinamika izan dituzte udalekuetako parte hartzaileek, baita lasai antzean lagunekin eta ezagutu berriekin solasean aritzeko astia ere.\nAfalostean, Mor Moreren kontzertuak goxatu ditu Sorginolako bazterrak. Sorginolan elkartutako emakume gazteek barrua bero dute datozen egunetarako. Argi adierazi zuten dinamikaren berri ematerakoan: “Lehen sutan geunden, orain su emango dugu”.


Sopelako Udala - Berdintasuna\nAzken eguneraketa: 2013eko maiatzaren 23a\nAzken urte hauetan hainbat aurrerapen egin dira emakume eta gizonen arteko erlazioetan. Gaur egun, feminismoak egindako eskabide eta emakumeen aldeko mugimenduak oinarrizko eskubideen eta bazterketaren kontra egindako lanaren emaitza da.\nEskabide hauek gizarte eta kultura estereotipoak emakume eta gizonen arteko desberdintasunak jartzen agirian, estamentu politikoen parte hartzea beharrezkoa eginez.\nGizarte berdintasuna bermatzen duten politikak udalerri barnetik zein kanpotik indartu behar dira. Hori dela eta, orain dela 8 urtetik gaur arte, Sopelako udaletxeak gizon eta emakumeen berdintasunerako zinegotzigo edo sail bat du. Sopela udaletxeko berdintasun sailak giza lantalde gaitua du Uribe Kosta mankomunitateko zerbitzuetan atxikitua, hau da, Berdintasun zerbitzua mankomunitatearen bitartez eskeintzen da.\nGizon eta emakumeen arteko berdintasunaren zerbitzuak udal estruktura eta ekintza publikoko maila guztietan gizon eta emakumeen arteko berdintasun printzipioa gorpuztea eta bermatzea du helburutzat. Horretarako udalerriko hiritarren sentikortasuna eta parte artesa bultzatzen da berdintasun falta aurkitzen den kasu guztietan.\nSail honek bi ekintza maila ditu:\nEmakumeen eskubideak ezagutaraztea: sentikortze eta informazio kanpainak.\nEmakumeen gizarte sustapena: Kurtso, mintegi eta beste mota askotako ekintzak.\nHonek ez du esan nahi etorkizun hurbil batean ekintza mailak handitzen joango ez direnik.\nParte harte topaketak\nUribe Kosta mankomunitateko emakumeen parte hartze kontseiluak Berdintasun politiketan udalerriko hiritarren parte hartzea erregulatzen du. Sopelako emakumeek pertsonalki edo emakumeen erakunde bat legez parte hartu ahal dute\nMankomunatua dagoen kontseilu hay 2006-ko Abenduan jarri zan martxan. Uribe Kostako Emakumeen Parte Hartzeko Kontseilu legez izendatu zen, eta Berdintasun Zerbitzu eta mankomunitatea osatzen duten udalerri guztietako emakume elkarte gehienekin eratu zen.\nParte hartzeko topagune hau aholku eta argibideak eskaintzeko eratu zen, ez erabakiak hartzeko. Bere helburuak Hajek dira:\nEskualdeko emakume eta elkarteen arteko elkarbanaketa eta topagunerako leku bilakatzea.\nUribe Kostako mankomunitatea osatzen duten zazpi herrialdeetako emakume eta elkarteen arteko parte hartzea bermatzen duen bidea eratzea.\nBerdintasun zerbitzu, emakume eta emakumeen elkarteen arteko informazio elkarbanatze eta koordinatze tresnak ezartzea


Datu-baseen ikuspegi orokorra\nLibreOffice aplikazioko datu-baseekin lan egitea\nAukeratu Ikusi - Datu-iturburuak edo sakatu ⌘Ctrl + Shift + F4 teklak datu-iturburuen ikuspegia testu-dokumentu batetik edo kalkulu-orri batetik deitzeko.\nEzkerrean, Datu-iturburuen esploradorea ikusiko duzu. Hor taula edo kontsultaren bat hautatzen baduzu, taula edo kontsulta horren edukia eskuinean ikusiko duzu. Goiko marjinan Taula-datuen barra dago.\nHelbide-liburua datu-iturburu gisa\nIkusi datu-iturburuko edukiak\nDatu-basearen fitxategiaren menu-barra\nInprimakiak eta txostenak\nSortu inprimaki-dokumentu berria, editatu inprimakiko kontrolak , Inprimakien morroia\nDatuak sartzea versus inprimakia editatzea\nSortu kontsulta- edo taula-ikuspegi berria, editatu kontsulta-egitura\nSartu, editatu eta kopiatu erregistroak\nSortu taula berria, editatu taula-egitura, indizea, erlazioak\nTitle is: Datu-baseen ikuspegi orokorra


Expovacaciones 2018 azokak gune zabala eskainiko dio Caravaningari\nHome / Albistea / Expovacaciones 2018 azokak gune zabala eskainiko dio Caravaningari\nUtziguzu iritzi bat /\nKarabanen eta kanpinaren sektorea ohikoa da Expovacaciones azokan. Bada, oraingoan, caravaningari gune zabala eskainiko zaio: 20 markak baino gehiagok sektoreko azkeneko berritasunak ekarriko dituzte, bai eta askatasun osoz bidaiatzeko ibilgailu-mota honi ahalik eta etekin handiena ateratzeko beharrezko osagaiak eta osagarriak ere.\nExpovacaciones 2018n, hainbat motatako 60 ibilgailu baino gehiago izango dira ikusgai: Camper-ak, Karabanak eta Autokarabanak. Azkenekoak, gainera, balizko hiru aukeratan banatuko dira: profilatuak, kaputxinoak eta integratuak. Guztira, ibilgailuen erakustokiak 5.000 m²–ko azalera izango du.\nBertan, 10 enpresak hartuko dute parte: Arme, Autocaravaning Gorbea, Caravanas Diez, Caravanas Líder, Planeta Camper, Caravanas Mikel, Caravanas Sondika, Auto Caravaning Cantabria, Nerevan eta Clever Camper Van España. Gainera, aurten, enpresok salmenta-prezioaren gaineko eskaintza handiak egingo dituzte, bai eta modelo berriak aurrenekoz erakutsi eta outlet-eko ibilgailuak salgai jarri ere, eta zozketa bat ere egingo dute.\nExpovacaciones 2018 azokak gune zabala eskainiko dio Caravaningari 11 April, 2018\n112.000 lagun baino gehiago izan ziren iragan asteburuan Bilbao Exhibition Centren 8 May, 2017\nEra askotako ekitaldi programa EXPOVACACIONES 2016 4 May, 2016


Hassana Aaliaren eta Hetra Boudjemaaren solasaldiarekin hasi da Gazte Astea - Azpeitia - uztarria.eus\nHassana Aaliaren eta Hetra Boudjemaaren solasaldiarekin hasi da Gazte Astea\nMaialen Etxaniz 2021-04-27 13:12\nAtzo hasi zen Azpeitiko Gaztetxeak antolatutako Gazte Astea. Sahararen historia nahiz gaur egungo testuingurua izan zituzten hizpide, besteak beste, atzoko hitzaldian. Era berean, emakume sahararrek abiatutako borrokaz eta antolatzeko moduez ere aritu ziren atzokoan.\nGazte Astea martxan da. Atzo, astelehena, ekin zioten ezohiko Gazte Asteari Azpeitiko Gaztetxean Hassana Aaliaren eta Hetra Boudjemaaren solasaldiarekin. Sahararen historiaz, Fronte Polisarioaz, Marokoz, Argeliaz, komunikabideen rolaz, preso politikoez eta gaur egungo egoeraz aritu ziren solasean, besteak beste. Hassana Aalia aktibista sahararra zen atzoko hizlaria, baina azkenerako Boudjemaar ere animatu zen hitza hartzera, eta bere kideak emandako azalpenen gainean bere ekarpena egitera. Euskal Herrian bizi dira biak –Hetra Azpeitiko bizilaguna da–, eta Saharako borroka nola ikusten, interpretatzen eta ulertzen duten elkarbanatu zuten hitzaldira animatutako herritarrekin, haien galderei erantzunez. Alain Arruti aritu zen moderatzaile lanetan, hark ere ezagutzen baitu Sahararen auzia. 2015ean joan zen Arruti Saharara Azpeitiko eta Beizamako beste ki kiderekin batera, baina bigarren egunean kanporatu egin zituzten handik.\nTestuinguruaren azalpen orokorra eman ostean, Boudjemaakek emakume sahararren borroka izan zuen hizpide, eta, besteak beste, beraiek dituzten antolakuntza markoez eta funtzionamenduaz mintzatu zen, baita orain arte egindako lanaz ere. Gaur egungo pandemia tarteko nahi duten beste lan egin ezin dutela aitortu zuen Azpeitiko bizilagunak, baina aurreratu zuen badutela martxan hasteko eta askotariko ekintzak egiteko asmoa.\nGaur jarraituko dute Gazte Asterako prestatutako ekintzekin. Hain zuzen, Faxismoa: Arraza eta klase aldagaiak bere historian zehar hitzaldia eskainiko du Beñat Aldalurrek 18:00etan hasita. Hona hemen Urola Kostako Hitzak Aldalurri egindako elkarrizketa.


[Haurren jai-batzordea] Errenteria-Orereta 2020 | OARSOirriak\nAzken hilabeteetan gauza ugari pasa dira. Etxeetan ahal bezain ongien egotea espero dugu, animo!\nZalantzarik gabe, aurtengo Madalenak bereziak izango dira. OarsoIrriak egitasmotik aurten ere haurren-jai batzordea antolatu nahi dugu. Baina, segurtasun neurriak direla eta urtero bezala elkartzeko aukerarik ez dugunez, herriko familien laguntzarekin haurren ideiak eta iritziak jaso nahiko genituzke.\nJarraian lanketa egiteko hainbat galdera proposatzen ditugu eta nahi bezala erantzun daitezke (idatziz, marrazkiekin, argazkiekin…). Aurtengo egoera soziosanitarioa dela eta, elkarri zaintzea lehenetsi behar dugu. Beraz, kalean ekintzak burutzea ezinezkoa izango zaigu; jai batzorde orokorrak ere, hala erabaki du. Proposamenak lantzean hau ere presente eduki behar dute haurrek.\n– Egoera honetan, Madalenetan zein ekintza edo ekintzak egotea gustatuko litzaizuke?\n– Ekintza hori egiteko zer egin beharko litzake?\n– Madalenetan zer egitea gustatuko litzaizuke?\n– Zerbait ikustea gustatuko litzaizuke?\n– Bestelako ekarpenik al daukazu?\nBidali zuen ekarpenak ekainak 25a baino lehen oarsoirriak@gmail.com helbidera eta jai-batzorde orokorrera eramango ditugu. Egoera berezia kontutan hartuta ahal duguna egingo dugu!\nEtxean burututako haurren jai-batzordeko argazkirik konpartitu nahi baduzue bidali, gustura jasoko ditugu zuen hitz eta marrazkiekin batera!\nGirotzen hasteko Irria Harro kantaren uzten zaituztegu!!\nHemen kantaren letra eta audio deskargatzeko aukera.\nThis entry was posted on 2020/06/19 by OarsoIrriak in Aisialdi Egitarauak,Errenteria-Orereta,Herri Mailakoak,Herriak,Umeen Partehartzea and tagged COVID-19, Errenteria, haurern jai-batzordea, madalenak, Orereta.


Inoiz ez dut Netflixari berriro begiratuko aplikazio berri bikain honetan bilatzen ez badut - BGR - TELES RELAY\nHOME » ENTERTAINMENT Baliteke Netflix berriro ere ez ikustea aplikazio berri cool honetan - BGR\nAgian ez dut Netflixri berriro begiratzen aplikazio berri bikain honetan bilatzen ez badut - BGR\nBadakizu nola den HBOren leloa "Ez da telebista, HBO da"? Adierazpen hau ez zen leloa hainbeste urtetan, egia zen. HBOren ikuskizunak paregabeak izan ziren, paregabeko idazkera eta ekoizpen balioa eskainiz. Hala ere, egun HBO ez da zer zen. Sareak sekulako emisioak ekoizten ditu, baina beste sareek beren jokoa hobetu dute eta "HBO kalitateko" programazioa aurki dezakezu gutxienez dozena estudio desberdinetatik. Horien artean Netflix da, jakina, eta batzuek esan dezakete Netflix-ek HBO gainditu duela hainbat modutan. Atzo bertan, lankide batek galdetu zidan zer aukeratuko nukeen Netflix-eko harpidetza edo HBOren harpidetza bertan behera uzteko. Orain dela 5 urte baino beranduago, ezin nuen inoiz HBO bertan behera utzi. Gaur egun, ordea, Netflix HBOren gainean berehala mantentzea aukeratuko nuke. Kalitateari dagokionez, HBOrekin bat datorren jatorrizko programazioa lortzen duzu, baita hirugarrenen edukien liburutegi zabala ere, denbora berriekin. Hori da, jakina, HBO Max aurreikusita dago, baina beste istorio bat da.\nEz dut uste soilik Netflix gaur egun streaming zerbitzu bakarra denik nire burua kenduko ez nukeenik pentsatzen. Horrek ez du esan nahi Netflix ezin hobea denik. Programa, filma edo programa berezia aukeratu eta emititzen hasi ondoren, leku egokian zaude. Hala ere, Netflix guneko bidea hain jendetsua da, erabiltzaileak gero eta haserreago daude inaugurazio bakoitzarekin. Zorionez, aplikazio berri bat azkar aurkitu dut Netflix erreproduzitzeko nire modu gogokoena bihurtu delako, zerbitzuaren streaming interfazeari lotutako arazo zailenak konpontzen dituelako.\nNetflix Mac batean ikusten baduzu, Clicker Netflix-entzat dbk laborategiak gastatu dituzun 5 $ onenak dira. Aplikazio zoragarri honek Netflix webgunearen atari gisa balio du, baina gorroto ez duzun informazio guztia iragazten du eta erreproduzitu nahi duzun eduki bikaina soilik uzten du.\nNetflix aplikazio berri bikain hau funtzioz beteta dago, baina gehien gustatzen zaizkidan batzuk.\nHasteko, Klikak Netflix-en Jendeak gehien gorroto duen Netflix arazoaren adabaki bat barne hartzen du. Hala da, auto-play trailers buruz ari naiz. Netflix abian jartzea baino ez da, eta berehala Netflixek momentuan sustatzen duen jatorrizko filma edo programa baten atzetik jasotzea. Ondoren zerrendatik behera korritzen zara jolasten gelditzeko eta zer gertatzen ari da? Hala da ... beste trailer bat automatikoki jolasten hasten da. Eta zer gertatzen da trailerrik ez duen zerbaitetara mugitzean? Yup ... ikuskizunetik edo filmetatik ausazko eszena bat hasten ari da begizta batean. Ugh .\nNetflix-eko klikatzaile batek lehentasuna pantailan egiaztatu dezakezun kutxa bakarrarekin gelditzen du. Kartelen gaineko efektuak desgaitu, introak automatikoki baztertu, automatikoki pasarte bakoitzaren amaieran ikuskizun baten hurrengo pasarteetara pasatu eta gehiago. MacBook Pro erabiltzen baduzu ukipen-barretik dena kontrola dezakezula, gainera, bideoa bistaratu eta irudiaren modura aldatzeko aukera ematen du lan egiten ari zaren bitartean. Jarraitu zure ikuskizun gogokoena.\nNetflix-en begiratzeko modua erabat aldatzen duen aplikazio bikaina da. Starbucks-en ia kafe chic kopa bat kostatzen da. Egiaztatu zalantzarik gabe.\nSakonera sakon beldurgarri honek Bill Hader Tom Cruise -ren BGR imitazio bihurtzea erakusten du\nHona hemen 10 Aldaketa eta Eguneratze Handienak - BGR


Ane Ibañez (Txagorritxuko erizaina): "Familiak ordu erdiz bakarrik bisitatu dezake gaixoa, atetik" • ZUZEU\nAne Ibañez (Txagorritxuko erizaina): “”Familiak ordu erdiz bakarrik bisitatu dezake gaixoa, atetik” –\nArabako Alea agerkarian Mirian Biterik Gasteizko Txagorritxu ospitaleko erizain Ane Ibañez elkarrizketatu du.\nGasteizko Txagorritxu ospitalean egiten du lan Ane Ibañez Monton erizainak, Zainketa Intentsiboetako Unitatean (ZIU). Koronabirusa iritsi aurretik, larrialdietan zegoen lanean, baina birusak eragindako baldintzak behartuta, lekuz aldatu dute. Azken asteotan bizi izandakoa eta gaur egungo egoeraren berri eman du datozen lerroetan.\nNoski. Ospitalean zehar badaude solairu asko bakartuta dauden gaixoekin; oraingoz, zaintza kritikorik behar ez dutenekin. Bestalde, paziente ahulenak, hala nola, onkologian, ginekologian eta amatasun atalean daudenak, bigarren solairuan daude; koronabirusa dutenetatik ahalik eta urrunen dituzte, babesteko asmoz.\nOsasun arloko profesionalentzat oso gogorra izango da horrela lan egitea…\nHorri gehituko zaio hainbat lankidek ere koronabirusarekin kutsatuta daudela…\nAurreikuspena ez da oso ona. Egunero esaten digute momentu kritikoena ez dela oraindik heldu. Saturaziora ez gara iritsi oraindik, batzuetan heldu garela uste badut ere; eta etxean geratzen bagara, ez iristeko itxaropena dut. Dena dela, bagabiltza unitate berriak egokitzen, eta horrez gain, egoerari aurre egiteko osasun pribatutik beraien errekurtsoak eman behar digutenez, hor ere ate berri bat zabaltzen da. Baina honek aurrera jarraitzen badu, azkenean pazienteen artean hautaketa egin beharko dugu. Horrek tristura izugarria ematen du. Bestetik, aipatu nahiko nuke gaixoen familientzat oso zaila ari dela izaten: bisitatu ahal izateko datuak eman eta baimena jaso behar izateaz gain, atetik ordu erdiz bakarrik ikusi dezakete; ezin dute ukitu, besarkatu… Oso momentu gogorrak dira guztiontzako, baita guretzako ere.\nAne Ibañez (Txagorritxuko erizaina): “Familiak ordu erdiz bakarrik bisitatu dezake gaixoa, atetik”


Saiakuntza batek dio Pfizer-BioNTech txertoa % 100 eraginkor dela nerabeetan\nSaiakuntza batek frogatu du Pfizer-BioNTech txertoa % 100 eraginkor dela nerabeetan\nFabrikatzaileen iritziz, emaitzak “pozgarriak” dira, izan ere, 12 eta 15 urte bitarteko pertsonen erantzun immunitarioa adinez nagusiagoetan baino hobea izan da.\nPfizer-BioNTech-en Puurs-eko (Belgika)lantegia. Argazkia: EFE\nCovid-19aren aurkako Pfizer-BioNTech txertoak 12 eta 15 urte bitarteko nerabeengan % 100eko eraginkortasuna duela frogatu du saiakuntza batek; 3. fasean dagoen ikerketa 2.260 pertsonarekin egin da AEBn.\nPfizer estatubatuarrari lotutako BioNtech enpresa farmazeutiko alemaniarrak ohar batean aditzera eman duenez, 18 covid-19 kasu atzeman dira plazeboa hartu dutenen artean, eta, aldiz, ez da kasu bakar bat ere izan txertatuen artean; beraz, "% 100eko eraginkortasuna" duela frogatuko luke horrek. Gainera, "antigorputzen erantzuna sendoa izan da, 16 eta 25 urte bitartekoen artean lehenago egindako entseguetakoa baino handiagoa, eta, oro har, ez du erasanik eragin", esan dute.\nUgus Sahin BioNTecheko fundatzaile eta zuzendari exekutiboaren iritziz, saiakuntza honen emaitzak "pozgarriak dira, batez ere azken asteetan B.1.1.7 aldaera britainiarraren hedakuntza zein izan den kontutan hartzen badugu".\nPfizerreko lehendakari eta zuzendari exekutibo Albert Bourlak esan du helburu dutela FDA agentzia estatubatuarrari eta beste erakunde arautzaile batzuei baimen-eskaera aurkeztea, "datorren ikasturtea hasi baino lehen" AEBeko adin-talde horretan txertoak jartzen hasi ahal izateko.\nBioNTech-Pfizer txertoa Europar Batasunean koronabirusaren aurka egiteko ontzat eman zen lehen txertoa izan zen; pasa den abenduan onartu zuten eta % 95etik gorako eraginkortasuna duela frogatu da. Bi enpresek aurreikusita dute aurten covid-19aren aurkako txerto honen ekoizpena indartzea, eta hasieran aurreikusitako 2.000 milioi dosietatik 2.500 milioitara igotzea, eskaerari erantzun ahal izateko.\nMartxoaren 23ra arte, BioNTech eta Pfizer enpresek BNT162b2 txertoaren 200 milioi dosi baino gehiago banatu dituzte mundu osoan, eta urte amaierara arte 1.400 milioi baino gehiago banatuko dituzte, eskaerek ere gora egin baitute.


Hortz-urradura hortzen azalera pixkanaka higatzean datza, eta gerora hortz-esmaltea gehiago edo gutxiago galtzen da. Askotan, hortzak indar gehiegirekin eskuilatzeagatik edo beste ohitura txarren ondorioz eragiten da.\nOro har, hortzak urratzea ekiditeko onena halakorik eragiten dituzten ohitura txarrekin amaitzea da, baina hortzak oso urratuta daudenean, hainbat hortz-tratamendu proposatu diezazkizukegu gure hortz-klinikan.\nHortz-urraduren arrazoi nagusia praktika desegokiak izan ohi dira eguneroko aho-higienean, adibidez, indar gehiegiz eskuilatzea, horrek hortz-esmaltea pixkanaka hondatzea dakar eta. Hortz-piezetan indar gehiegi egitea edo ile oso gogorrak dituzten hortzetakoak erabiltzea ere hortz-urraduraren arazoa areagotzen duten eskuilatze-teknika txarren adibideak dira.\nHortz-urraduren arrazoi izan daitezke baita ere azazkalak jatea, etengabe ahoan objektuak izateko ohitura, hortzen artean janari-hondakinak kentzeko zotzak erabiltzea edo botilak irekitzeko tresna gisa hortzez baliatzea.\nHortz-urradurari eraginkor aurre egiteko, dentistarengana joan behar da arazoa identifikatu eta neurrira datozkizun soluzioak bila ditzan.\nHortzak oso urratuta daudenean, beste arazo batzuk egon litezke:\nHortz-esmaltea galtzen denean, hipersentsibilitatea areagotu egiten da eta ondoeza edo mina ere eragin dezake pazientearen ahoan. Ondoeza hori arintzeko, garrantzitsua da hortzen sentsibilitaterako tratamendu espezifikoak egitea, adibidez, hortzetako pasta edo kolutorioak erabiltzea, eta hortzen egitura konpontzea konposite erretxinarekin, hau da, enpaste zuri edo arrosekin.\nOhiko da hortz-urradurek hortzoiak atzeraraztea edo beste arazo periodontal batzuk eragitea, eta horretarako ezinbestekoa da berehala periodontzia-tratamendu bat eta/edo kirurgia estetiko periodontala egitea.\nAbfrakzioa eta hortz-urradura elkarri lotuta daude, eta narriaduraren ondorioz eragiten diren lesioei egiten die erreferentzia. Ziri formako pitzadurak dira eta hortz-pieza baten sustraian ikus daitezke. Ondorioz, beste arazo batzuk ere ager daitezke, adibidez, hortzen sentsibilitatea, hortzaren barrualdea agerian uzteagatik.\nTratamendu bat edo beste izango da higadura-mailaren arabera, baina oinarria galdutako hortz-esmaltea material babesgarriekin berregitea da, hala nola, erretxina zuri edo arrosazko enpasteekin eta hortz-xaflekin. Kasu larrienetan, hortz-egitura koroekin konpondu behar da.\nHortz-urradura vs hortz-higadura\nGarrantzitsua da ez nahastea hortz-urradura eta hortz-higadura. Azken hau elikagai oso azido edo gozo gehiegi kontsumitzean agertzen da, edo hortz-esmalteari eragiten dioten zenbait medikamentu erabiltzean. Higadura narriadura kimiko baten prozesuaren bitartez gauzatzen da, eta hortz-urradura, berriz, objektu gogor edo gehiegizko indarren frikzioaren ondorioz.\nHortz-esmaltea galtzearen ondorioak arintzeko soluzioak egon arren, kontuan izan behar dugu birsortzen ez den materiala dela eta, beraz, garrantzitsuena beti kaltea prebenitzea izango dela.\nDentistarengana maiz etorriz gero, aho eta hortzetako arazoak, hortz-urradura kasu, ekidin ahal izango dituzu. Deitu 943 45 90 45 telefono-zenbakira, atsegin handiz hartuko zaitugu gure Donostiako hortz-klinikan.


Athletic Club VS CD Tenerife 2010-2-21 | Athletic Clubeko Webgune Ofiziala\nHasieraTaldeakAthletic ClubAthletic Club VS CD Tenerife\nAthletic Club4 : 1 CD Tenerife\n2010-2-21 - 17:00\nNagusitasunaren eskutik partida erabaki\nAthletic Clubek 4 Tenerifek 1Athletic Clubek 4-1 irabazi dio Tenerife taldeari. Llorente (penaltiz), Toquero, Iraola…\n2010ko ots. 21a\nAthletic Clubek 4 Tenerifek 1\nAthletic Clubek 4-1 irabazi dio Tenerife taldeari. Llorente (penaltiz), Toquero, Iraola eta Gabilondo golegileak izan dira. Zurigorriek lasaitasun osoz irabazi dute partida eta bat eta zeroko jokaldiren ostean, nagusitasuna markagailuan eta zelai gainean bisitariak hamarrekin geratu dira eta, lehia kontrolatu dute, Tenerifek amorerik eman ez duen arren. Atsedenaldira 2-0 eta bigarren zatian Alfarok 3-0rekin abantaila murriztu duen arren, Iraolak eta Gabilondo garaipena borobildu dute eta Luciano Martinek, gaur aulkian, Llorente, Gurpegi eta Toquerori atseden apur bat hartzeko aukera eman die. Hiru puntu gehgiago eta europar lehiak puntu batera dago eta aurtengoa ostegunean bertan Bruselan.\nHasiera indartsua Athletic Clubek izan duena. Hirugarren minutuan David Lopezen jokaldia eta kanpora egin duen jaurtiketarekin amaitu dena, berehala partida moteldu baita, ia guztiak lotan geratu arte hainbat minutuz. Halaz ere, ordu laurdena pasa eta gero gauzak berpiztu dira eta Athletic Clubek lehia bideratu du.\nAmorebietak baloi bat lapurtu du eta gorantz jo ere bai. Bere erdiraketa arearantz Toquerorengana heldu da eta Culebrasek penalti egin dio. Llorentek erditik jaurti du Aragoneses engainatzen eta gainera Tenerifek bat gutxiagorekin segitu du, penaltiaren ondorioz gorria erakutsi baitiote Culebrasi. Bat eta zero eta zailena horrelako partidatan egina, hau da, aurretik ipintzea.\nHoriek izan dira unerik gozoenak gure taldearentzat. Iturrasperen bolea kanpora joan da 20. minutuan eta laster batean bigarrena heldu da, 22. minutuan hain zuzen ere: David Lopezen pasea atzelarien bizkarrera pasa da eta Toquerok kontrolatu ondoren eskuinez bi eta zerokoa ezarri du.\nEpaileak txartel horia atera dio central moduan Mikel Alonsori 24. minutuan. Eurek gero eta aurreratuagoa zeukaten atzeko\nlerroa, baina Athleticek ez du segitu. Oltrak Manolo Martinez Ayozeren ordez sartu du, eta Mikel Alonso zelai erdira itzuli da, Alfaro ezker aldera pasa den bitartean. Norgehiagoka baretu da, zeharo, eta Tenerifek ekimena hartu du, baina inolako arriskurik sortu gabe. Baloi batzuk desbideraturik jaurti dituzte eta Athletic Clubaren aldetik Llorenteren jaurtiketa biguna eta, askozaz serioago, David Lopezen barnealdia eta jaurtiketa luzapenean Aragonesesek aldendu duena.\nBigarren zatiari begira eta aldaketarik gabe, betiko galdera: nola irtengo zen Athletic abantaila kudeatzeko orduan? Ondo irten da. Iraolari gola baliogabetu diote 48. minutuan eta segidan Mikel Alonsok baloi loratua bidali du baina Iraizozek erraz harrapatu du. Salbuespen horretaz aparte, monologo zurigorria zen eta 53. minutuan hirugarren gola heldua da, Iraolaren eskutik Koikiliren jaurtiketa-erdiraketa hartu eta lasaitasunez sareetara bidali duenean.\nDena galduta zeukala, Oltrak Kome Mikel Alonsoren ordez sartzeko agindua eman du eta kanariarrak nolabait berpiztu dira eta Alfarok, 60. Minutuan, 3-1koa lortu du baloia eskuine oinarekin gogor astindu eta gero. Ia une horretan bertan Diaz de Cerio Llorenteren ordez sartu da. Athleticek ez dio arerioari zirrikiturik utzi erreakzioan pentsatzeko eta eskuinaldetik Toquerok egin duen erdiraketa boleaz dotoretsu Gabilondok lau eta batekoa lortu du.\nJada dena erabakita zegoen norgehiagoka amaitzeko ordu erdi eskas falta zen arren. Etxeberria Gurpegiren ordez zelairatu da eta zurigorriak bosgarrenaren bila abiatu dira. Toquerok, beranduago txalo artean txalo zaparrada baten artean zelaia utzi duena, izugarrizko jokaldia egin du, baina bere ezkerkada Aragonesek kornerrera bidali du.\nSan Josek eta Iraolak aukera bana izan dute, hankaz eta buruz hurrenez hurren, bi korner errematatzean eta baita Diaz de Cerio Etxeberriaren erdiraketaren ostean, 67. Minutuan, baina atzelari batek bere lehen gol ofiziala galarazi du.\nUholdea pasa eta gero, Tenerife animatu da eta Alfarok gutxigatik gora, kornerrean amaitu da pilota, 74. minutuan. Richi Juanluren ordez sartu da lehia amaitzeko ordu laurden bat falta zela, Gabilondoren beste ezkerkada bat Aragonesesek kornerrera desbideratu du eta berehala Muniainek Toquero ordezkatu du.\nBisitariak, etorri diren zale sutsuei ahalegina eskertzeko asmoz ere, gol gehiago egiteko abaguneak sortu dituzte.\nEsaterako Ninok arrasean jaurti du, gero Komek gora eta 87. Minutuan Ninok langara jaurti du. Halaz ere, etxekoek beste aukera garbi bat sortu dute, baina honetan ere Etxeberriak, Iraolaren erdiraketaren ostean, Aragonesen hankak aurkitu ditu aurtengo denboraldiko partidarik errezenari amaiera emoteko. Ez da gauza bera izango ostegunean biziko duguna, baina gaurkoa ondo datorkigu taldea bide onetik ibiltzeko gai dela baieztatzeko.


familiei laguntza - Apnabi\nTag: familiei laguntza\n17/12/2021 17/12/2021 Berriak AEN, apnabi, autismoa, bilbo, bizkaia, familiei laguntza\nFamiliei Laguntzeko arloaren bitartez, APNABI Autismo Bizkaiak autismoaren espektroaren nahasmena (AEN) duten pertsonen anai-arreben talde espezifikoei ekin die. ‘Anai-arrebak’ izenpean, topaketak 10 eta 14 urte bitarteko gazteei zuzenduta egongo dira, eta topagune bat sortzea dute helburu, berdinekin denbora partekatu ahal izateko. Lehenengo saioa azaroaren 22an, astelehena, izan zen. Aldamiz ikastetxeko…\nAENdun pertsonen guraso-taldeek komunikazioari buruz hausnartu eta esperientziak partekatzeko aukera izan dute\n28/04/2021 28/04/2021 204, Berriak, Familientzako Laguntza apnabi, autismo, bizkaia, familiei laguntza\nAPNABI Autismo Bizkaia elkarteko Familientzako Laguntza arloak aldian-aldian antolatzen dituen gurasoen topaketekin jarraitu du. Azken hitzordua apirilaren 24an, larunbatean, izan da, eta bertan familiaren komunikazioa aztertu zen. Iralabarriko Eguneko Arreta Zentroko (EAZ) auditorioa izan zen, beste behin ere, bilera egiteko aukeratu zen tokia, COVID-19aren aurka indarrean dauden segurtasun neurriak errespetatuz…\nFamilientzako Laguntzak 2021eko programetan izena emateko epea ireki du\n02/11/2020 02/11/2020 Berriak AEN, bilbo, familiei laguntza, zerbitzuak\nFamilientzako Laguntza arloak datorren urterako arnasaldi-, udaleku ireki- eta txikipark jardueretarako eskaerak egiteko epea ireki du. Eskaintza hemen kontsulta daiteke. Programetako batean parte hartzeko interesa dutenek azaroaren 16ra arte izango dute izena emateko epea, egun horretan bukatuko baita. Izapide hori erosotasunez egin daiteke, hemen eskura dagoen formularioaren bidez, edo eskuorria paperean…\nFamiliak lehen aldiz bildu dira Batzar Nagusian, konfinamenduaren ondoren\n02/10/2020 07/10/2020 Berriak, Bizitza Asoziatiboa AEN, bilbo, familiei laguntza\nJoan den larunbatean, irailaren 26an, APNABI Autismo Bizkaiak bazkideen batzar orokorraren beste edizio bat egin zuen, urtero egiten den elkarretaratze nagusia. Oraingoan hitzordua berezia izan zen, COVID-19 delakoaren osasun-krisiak eragindako geldialdiaren ondorengo lehen topaketa presentziala izan baitzen. Hitzordua EHUko Bizkaia Aretoan izan zen, Bilbon. Memoria, emaitzen kontua eta 2019ko ekitaldiko…\nAPNABIk positibotzat jotzen du udako programazioaren garapena\n04/09/2020 04/09/2020 Aisialdi eta Denbora Librea, Berriak AEN, aisialdia, bilbo, familiei laguntza, zerbitzuak\nOsasun-alertak eragindako zailtasunak gorabehera, APNABI Autismo Bizkaiak oso positibotzat jotzen du AEN duten pertsonen, familien eta profesionalen erantzuna udako jardueretan. Segurtasun neurriak eta prebentzio protokoloak behar bezala aplikatu dira. Familiei Laguntzeko arloak, bestalde, udaleku irekien eta asteburuko arnasaldien aukera zabala garatu du udako asteetan, uztailaren erdialdetik irailaren hasiera arte. Horretarako,…


Antton Arrietak Gipuzkoako gotorlekuen zerrenda eguneratu - Noticias de Gipuzkoa\nAntton Arrietak Gipuzkoako gotorlekuen zerrenda eguneratu\nh. fernández 06.01.2021 | 00:19\nGipuzkoan gutxienez 20 gaztelu egon zirela baieztatu dute. Argazkia: N.G.\nAntton Arrietak 27 urtez Euskal Herriko gazteluak aztertu ditu. Argazkia: Iker Azurmendi\nMendikute gazteluko aztarnak, Albizturren. Argazkiak: N.G.\nAntton Arrieta ikerlariak urte luzez aztertu ditu Euskal Herriko gazteluak eta, laster, horiei buruzko liburuki berri bat kaleratuko du Gipuzkoako errolda eguneratuarekin.\n27 urte daramatza Arrietak hainbat tankerako eraikinen aztarnak ikuskatzen. Lan horren guztiaren sintesi bezala, aurki argitaratuko duen liburuaren zenbait aurrekari kaleratu ditu. 2003. urtean, esaterako, Euskal Herriko 101 gaztelu izeneko lana eman zuen argitara. Gainera, 2006an, orain agortuta dagoen Gipuzkoako gazteluak ere argitaratu zuen –Bizkaiak eta Arabak ere badute berariazko liburuki bana–. Bertan, herrialdean hamabi zeudela frogatu zuen; orain, ordea, zerrenda eguneratu ondoren, "gutxienez" 20 badaudela baieztatu du Arrietak, batez beste 100 kilometro koadroko gaztelu bana; "askotxo dira". "Errolda egin eta gero galdera asko sortzen dira", aitortu du ikerlariak.\nGaztelu bat ontzat emateko, erreferentzia egiten dioten iturri ezberdineko bi agiri behar dira. Horretaz gain, aztarnak, noski, eta toponimia ere oso "lagungarri" dira. Adibidez, 2016tik hona Arrietak eta bere lantaldeak erroldara gehitu dituzten sei gazteluetako bakoitzean –Andoaingo Baltzun, Aretxabaleta/Oñatiko Urropea, Arrasateko Udala, Elgoibarko Ermuaran, Oñatiko Artia eta Zeraingo Aizpea– hiru froga horietako adibideak baliatu dituzte on-tzat emateko.\nBestalde, balizko beste hainbeste proposatu ditu, etorkizunean bere izaera baieztatuko duen dokumentu edo frogaren baten esperoan –aztarnak badaude, baina ezin guztiz demostratu–.\nBaina gatozen muinera, izenburuko galdera horri erantzun bat ematera. "Gure borroka gaztelu bat zer den azaltzea da. Kalean, militar kutsua duen guztiari ematen diogu gaztelu izena. Askotan ez da hori ere izaten", dio Arrietak. Euskaltzaindiak ematen duen azalpenetik hurbil dago historiagilearena: "Hirigunerik biltzen ez duen eta barruti bat sortzen duen dorre eta hormen arteko konbinazio bat da gaztelua". Hori bai, epe konkretu bat gehitu behar zaio definizioari. Azken batean, gaztelu izateko, Erdi Aroan eraikitako gotorlekua izan behar duela dio Arrietak. Halere, malgua izan behar dela zehaztu du adituak, bestela leizeko eta mendi-kaskoko gazteluak kanpo geratuko bailirateke.\nAztertu dituzten gainerako herrialdeetako gotorlekuekin alderatuta, Gipuzkoakoek berezitasunik badutela azpimarratu du historialariak. Egindako ikerketek, eta are gehiago, balizko gazteluen kokapena kontuan hartuta, gure lurraldeko gazteluak abelbideen kokapenarekin erlazionaturik daudeneko hipotesia sendotzen dute. Bestalde, herrialdean ez da aurkitu handikien egoitza izandako gaztelurik.\n"Gaztelu bati egin diezaiokegun galdera nagusiena honakoa da: zergatik eraiki dute?", dio Gordailuko zuzendari izandakoak. Baina, honekin erlazionaturik, badago beste itaun garrantzitsu bat: "Zergatik mantendu zuten?". "Ez dakigu, baina, antza, Gipuzkoan XIV. menderako, gaztelu gehienak baztertuta zeuden; bestela horiek edo haien gaztelu-buruak, ziurrenik, agirietan agertuko ziren", dio.\nAitzitik, gutxi batzuen erabilpena aldatu egin zen. Hori gertatu zen Donostian eta Hondarribian –biak fuerte bilakatu ziren–, eta baita San Adriango gazteluarekin ere.\ngazteluak vs. forteak Definiziotik tiraka, beste ezberdintasun bat nabarmendu nahi du. XVI. mendetik aurrerako fuerteak ezberdindu egin nahi ditu gazteluengandik, artilleriari aurre egiteko diseinatutako gotorlekuak direlako: "Euskal Herrian hauetako askotxo daude, mila baino gehiago". Gerora etorri ziren mota honetako eraikinak, altura galtzen joan ziren, dorrea ere galdu zuten, eta galeria edo lurrazpiko bunkerrei eman zitzaien bide.\nAndoain: Baltzungo gaztelua.\nArrasate: Arrasateko gaztelua.\nArrasate/Elorrio (Bizkaia): Udala gaztelua.\nAtaun: Ataungo gaztelua.\nDonostia: Donostiako gaztelua.\nElgoibar: Ermuarango gaztelua.\nHondarribia: Hondarribiko gaztelua.\nItsasondo/Beasain: Azarikume gaztelua.\nOñati: Artiako gaztelua.\nPartzuergo nagusia: San Adrian.\nPartzuergo txikia: Gazteluberri.\nPasaia: Pasaiako gaztelua.\nZerain: Aizpeako gaztelua.\nArrietaren arabera, Gipuzkoako gazteluen kokapenak abelbideekin erlazioa zutela dioen hipotesia sendotzen du


Gaztetatik, 'Elkarrekin eraikitzen' - Azpeitiko Udala\nGaztetatik, 'Elkarrekin eraikitzen'\nPasa den astean, hirugarren urtez jarraian, Elkarrekin Eraikitzen 2015-2016 proiektuaren itxiera ekitaldia ospatuko da zen. Aurtengo ekitaldian, iaz bezala, eskualdeko bost ikastetxeek (Floreaga Salestar Ikastetxea, Iraurgi Ikastetxea, Ikasberri Azpeitiko Ikastola, Xabier Munibe Azkoitiko Ikastola eta Urola Ikastola) hartu dute parte.\nElkarrekin Eraikitzen proiektuak, ikaslea, proiektuan nahiz honek dakarren ikasketa prozesuan protagonista egiteaz gain hiru helburu nagusi bete nahi ditu. Batetik, ikasleen artean ekintzailetasunari lotutako balio eta gaitasunak sustatzea du helburu, besteak beste, iniziatiba edo komunikazio gaitasuna. Lehen helburu hori bete ahal izateko, proiektuak irakasleei metodología berritzaileekin esperimentatzeko aukera eskaini die. Proiektuaren hirugarren eta azken helburua, berriz, ikasleek eskualdeko egoera sozioekonomikoaren berri izatea da etorkizunean lan munduan sartu aurretik dagozkien erabakiak ahalik eta informazio gehienarekin hartu ditzaten.


Jone Larrañaga: “Hizkuntza menderatzea beharrezkoa da, ez komunikazioaren arloan aritzeko, herritar izateko baizik” – DeustoKom News\nHomeEskolanEkintza kurrikularrakJone Larrañaga: “Hizkuntza menderatzea beharrezkoa da, ez komunikazioaren arloan aritzeko, herritar izateko baizik”\n2015ko abenduak 2 Asier Leoz Ekintza kurrikularrak, Eskolan Comments Off on Jone Larrañaga: “Hizkuntza menderatzea beharrezkoa da, ez komunikazioaren arloan aritzeko, herritar izateko baizik”\nEta bide profesional hori, ia kasu guztietan, irratian praktikak eginez hasten dira. Atariko frogari buruz ere aritu zen Larrañaga, bera izaten da eta bertan ikaslearen gaitasunak neurtzen. “Urduri bazaudete froga egiteko egunean, jakin ezazue guk hori ikusten dugula, eta berehala antzematen da zeinek balio duen nahiz eta egun horretan nerbioak jota egon”. Zer egin frogaren aurretik? “Jakin zein mundutan bizi zareten, jakina: irakurri, entzun, ezagutu… ez dut ezer berririk esango, baina hau derrigor eduki behar duzue. Jakin zeini ordaintzen dizkiozun zergak eta zergatik, zer gertatzen den masiboak ez diren kiroletan, zer mugitzen den kultura mailan eta zein oztopo dituen, komunikabide batean ari bazarete, jakina, ondo ezagutu komunikabide hori”.


Zer da Goiener | Goiener\nGoiener, S.Koop-n, 2012ko urtarrilean ekin genion ibiltzeari eta, definizio bila urte bete eman ondoren, masa soziala lortzera lotu gintzaizkion. Irabazi asmorik gabeko kooperatiba herritarra osatzen dugu jardueratzat %100 iturburu berriztagarriko elektrizitatea merkaturatzea duena. Hartzen dugun jarduera eremua (energia) oso zabala denez gero, 2015ean eratu genuen Goiener Elkartea, zabalkunde lanei, formazioari, kontzientziazioari eta lan ildo berriak garatzeari indar handiagoa emango genielakoan. Herritarrak ahaldundu eta gure baloreak partekatzen dituzten gizarte sareekin elkarlana sustatzen dugu. Antolamendu egitura integratzailearen aldeko apustua egin dugu; autonomia osoz baina koordinaturik lanean diharduten gaikako taldeetan eta jakintza alor anitzeko taldeetan oinarriturik (100 pertsona boluntarioak eta langileak elkar hartuta).\nLan horien guztien azken fruitua da NAFARKOOP eta ENERGIAREKIN kooperatiben sorrera, bi kooperatiba (NAFARROAn eta EUSKAL AUTONOMIA ERKIDEGOan, hurrenez hurren, lan egingo dutenak) energia berriztagarriekin erlazionatutako egitasmoak garatzeko gure bazkideek eginiko inbertsioak bideratzen lagunduko dutenak. 2016Ko udazkenean zenbait egitasmo ixten saiatzen ari gara eta horrela euren inguruko parte hartze prozesu kolektiboari hasiera eman ahal izango diogu; hartara, GOIENERren bokazioari ez ezik gure bazkideek eskatzen duten begirunezkoa eta justua izango den kontsumo lokala sustatzeari ere erantzungo diogu.


Efemeridea. Lorenzo Agirre Sanchez margolaria Iruñean jaio zen 1885eko azaroaren 14an - Euskonews\n646 Zenbakia 2012-11-14 / 2012-11-21\nEfemeridea. Lorenzo Agirre Sanchez margolaria Iruñean jaio zen 1885eko azaroaren 14an\nLorenzo Agirreren “Pajea”.\nHamaika urte zituela pintura ikasketak hasi zituen Alacanten, eta orientazio ona jaso zuen Arcoy herrikoa zen Lorenzo Casanovas margolari famatuaren eskutik. Haren laguntza funtsezkoa izan zen margolari ona bilakatu zedin. Urte batzuk beranduago, 1899an, hain zuzen, Madrilera joan zen, bere ezagutzak zabaltzeko asmoz, eta Pintura, Eskultura eta Grabatu Goi Mailako Eskolan hasi zen.\n1901ean, Frantziako hiriburura joan zen eta bere ezagutzak areagotu zituen, eszenografiari dagokionez, bereziki, Gran Operaren tailerretara bertaratzearen ondorioz. Pariseko egonaldi horretan, Bailly eta Gambon maisuen dizipulua izan zen.\nMargolaria izateaz gain, Lorenzo Agirre artista polifazetikoa ere bazen: eszenografoa, kartelgilea, idazlea, eta kazetaria, besteak beste.\nLorenzo Agirreren obra beti egon zen garai hartako Espainiako giza eta kultura errealitateari lotuta. Karikatura-egilea zen aldetik, nahi zuenari buruz ironiaz hitz egiteko aukera zuen. Marrazki sinpleetan mezuari ematen zion nagusitasuna, teknikari eman beharrean.\nAgirrek garaiko arteari egindako ekarpen nagusienetako bat enkaustikaren erabilera izan zen. Teknika konplexua eta neketsua zen, non koloreak argizariarekin eta suarekin lantzen ziren; oso ondo egokitzen zen margolariak bere azken urteetan landu zituen eszena erlijiosoetara. Erretratua, ohitura-eszenak eta gai erlijiosoak izan ziren, hain zuen ere, bere pinturaren gai nagusiak.\nEfeméride. La escritora Martina Lasa Anaut nace en Isaba el 11 de noviembre de 1891\nEfemeridea. Jean Delay psikiatra eta idazle lapurtarra Baionan jaio zen 1907ko azaroaren 14an\nEfemeridea. Serapio Mugica Zufiria Ormaiztegin jaio zen 1854ko azaroaren 14an\nEfemeridea. Ebaristo Bustinza “Kirikiño” 1866ko urriaren 26an jaio zen Mañarian


XIV. Getxo Sasoi Sasoian Kirol Sariak urtarrilaren 12an emongo ditue - bizkaie.biz\nXIV. Getxo Sasoi Sasoian Kirol Sariak urtarrilaren 12an emongo ditue\nBizkaie! 2021-01-08 13:13 Kirola\nVirginia Díaz arraunlaria eta Jon Ander Garrido futbolaria dira Getxoko 2020ko kirolari onenak.\nVirginia Díaz arraunlaria eta Jon Ander Garrido futbolaria dira Getxoko 2020ko kirolari onenak. Covid-19ak eragindako pandemiaren ondorioek markautako urtean, XIV. Getxo Sasoi Sasoian Sarien epaimahaiak, Getxo Kirolakeko teknikariek, kazetariek eta kirolaren eremuko adituek saridunen zerrendea argitaratu dau eta sariak datorren martitzenean, urtarrilarenk 12an emongo ditue Getxoko Udaleko osoko bilkuren aretoan. Edizino honetan ez da sorpresarik izango, Urteko Kirolari Onenaren saria ez emotea erabagi baita; gainera, sari-kopurua murriztu da, igaz lehiaketa ugari bertan behera geratu baitziran.\nRaspas del Embarcadero Alkarteko arraunlaria dan Virginia Díazek jasoko dau emakumezko kirolari onenaren saria, banku mobikorreko Espainiako txapelduna eta Europako txapeldunordea baita. 2013an be, Getxoko kirolari onena izentau eben.\nJon Ander Garridori jagokonez, Getxo Kirol Klubean trebatutako futbolaria da eta egun Cadizen jokatzen dau; gauzak holan dirala, gizonezko kirolari onenaren saria emongo deutse Cadiz taldearekin Lehen Mailara igoteagaitik.\nSarien zerrendea honako honeek osotzen dabe: emakumezkoen artean, etorkizuneko onena saria, Naroa Ruiz patinatzailea, Trophée du Bassin nazinoarteko proban bigarren postua eta Espainiako Txapelketan seigarrena lortu ditualako; Alain Flores atletea, gizonezkoen artean, etorkizuneko onena, 1.500 oztopoen Espainiako Txapelketea irabazi ondoren; Raspas del Embarcadero taldeko emakumezkoen senior taldea, Espainiako Arraunketa Olinpikoko Txapelketan, Estaduko talde onena izateagaitik: urrezko bost domina eta brontzezko bat irabazi zituan eta horreei Espainiako Distantzia Luzeko Txapelketan irabazitako urrezko eta brontzezko domina biak gehitzen jakez; Getxo Errugbiko gizonezkoen senior taldea, Ohorezko Mailara igoteagaitik; eta, azkenik, gizonezkoen junior talde onenaren saria, Raspas del Embarcadero klubak jaso dau, Espainiako Arraunketa Olinpikoko Txapelketan urrezko dominea irabazteagaitik.


DBH 1eko ikasleak, Kanbon | Laskorain Ikastola\nDBH 1eko ikasleak, Kanbon\nAbenduaren 18tik 20ra DBH 1eko ikasleak Kanboko (Lapurdi) Xalbador kolegioan izan dira, urtero egiten dugun trukearen baitan. Truke honek garrantzi handiko helburuak ditu, besteak beste, honako hauek:\nEuskararen erabilpena indartzea: euskararen egoera soziolinguistiko minorizatuaren kontzientzia hartzea, adin berekoen artean euskaraz komunikatzea, hizkuntzaren garrantziaz ohartaraztea, eta erabilpenerako motibatzea.\nEuskal Herriaren ezagutza sakontzea: gure herriaren beste eskualde bat ezagutzea, Euskal Herriaren aniztasuna agerian ezartzea (euskalkia, geografia, bizi modua, ekonomia….).\nHarremanak lantzea: beste ikastola bateko adin bereko gazteekin harremanak izatea, elkar ezagutzea, ongi pasatzea.\nHiru egunez, eskola orduetan, hainbat ekintza egin dituzte gazteek: pista jokoa, frontoian pilotak eskuz egitea, lehiaketak, marrazkia, bertsolaritza... Harreman politak sortu dira eta ikasleak oso inplikatuta ikusi ditugu. Apirila noiz helduko zain izango dira guztiak, orduan etorriko baitira Xalbador kolegioko gazteak gure artera!


Lege-oharra - San Sebastian, city of culture\n34/2002 Legea, uztailaren 11koa, informazio eta merkataritza elektronikoaren gizarteko zerbitzuei buruzkoa, betez, www.donostiakultura.eus webgunearen jabea honako hau dela jakinarazten dizugu:\nIzen soziala: DONOSTIA KULTURA Erakunde Publiko Enpresariala.\nHelbidea: Erregina Erregeordea kalea, 8. 20003 Donostia/San Sebastián. Gipuzkoa.\nFaxa: 943 483900\nWeb-orria erabiltzerakoan, atariak "Erabiltzaile" izaera esleituko dio sartu denari eta www.donostiakultura.eus webgunean sartzerakoan argitaratuta dauden baldintza orokorrak berariaz eta zalantzarik gabe onartzen dituela ulertzen da. Beraz, Erabiltzaileak erabilera-baldintza orokor hauek irakurriko ditu webgunean sartzen den eta, hala badagokio, web-orri honen bidez eskainitako zerbitzuak erabiltzeko asmoa duen bakoitzean, baldintza horiek aldatu egin baitaitezke.\nZentzu horretan, "Erabiltzaile" gisa joko da, www.donostiakultura.eus webgunera sartu, bertan nabigatu, webgunea bera erabili edo doako edo kostuzko zerbitzu eta jardueretan parte hartzen duen pertsona.\nErabilera-baldintza orokor hauek, www.donostiakultura.eus webgunerako sarrera, nabigazioa eta erabilera arautzen dute, bai eta bertako edukiak (testu, grafiko, marrazki, diseinu, kode, software, argazki, musika, bideo, soinu, datu-base, irudi, adierazpen, informazio, etab.) zein jabetza intelektual eta industrialari buruzko nazio-mailako eta nazioarteko legeek babestutako beste edozein sorkuntza erabiltzeak eragin ditzakeen ardurak ere.\nwww.donostiakultura.eus webgunera sartzea, hasiera batean behintzat, librea eta doakoa da. Hala ere, zenbait zerbitzu eta edukirentzat aurrez zerbitzua edo produktua kontratatu beharko da. Kasu horietan, horretarako Donostia Kulturak berariaz sortutako baldintza zehatzak aplikatuko dira eta kontratatu aurretik eskuragai jarriko ditu.\nwww.donostiakultura.eus webgunean zerbitzu bat erabili edota kontratatzeko Erabiltzaileak bere burua erregistratu behar badu, Erabiltzailea bera izango da informazio hori egiazkoa eta legezkoa denaren arduradun. Erregistroaren ondorioz Erabiltzaileari pasahitz bat emango balitzaio, erabiltzaileak, zerbitzuak eskuratzeko behar duen pasahitz horren erabilera arduratsua egiteko eta sekretuan gordetzeko konpromisoa hartuko du. Beraz, Erabiltzaileak emango zaien edozein identifikatzaile edota pasahitzen zainketa eta konfidentzialtasun egokiaren arduradunak dira eta horren erabilera hirugarren batzuei ez uzteko konpromisoa hartuko dute, aldi baterako edo iraunkorki izan, bai eta zerbitzutik at dauden pertsonei zerbitzuak eskuratzen ez laguntzeko konpromisoa ere. Erabiltzailearen ardura izango da, pasahitza arduraz ez erabiltzeagatik edo galdu izangatik, legezkoa ez den hirugarren batek pasahitza erabiltzen badu zerbitzuen erabilera ez legezkoa egiteko. Pasahitza lapurtu edo galtzen bada edo erabiltzailearen pasahitzak baimenik gabe eskuratzen badira, Erabiltzailea izango da Donostia Kulturari berehala jakinarazteko arduraduna pasahitzak ezeztatzeko. Donostia Kultura ez da, inola ere, baimendu gabeko hirugarren batzuek eginikoen arduradun Erabiltzaileak aipatu jakinarazpena egiten ez duen bitartean.\nDonostia Kultura www.donostiakultura.eus osatzen duten elementu guztien jabetza intelektual eta industrialaren eskubideen jabea da, marka, merkataritza-izena edo zeinu bereizgarria barne. Bereziki, eta mugatzaile izan gabe, web-orriko diseinu grafiko, iturburu-kode, logo, testu, grafiko, ilustrazio, argazki, soinu eta gainerako eduki-elementuak egilearen eskubideez babestuta daude.\nwww.donostiakultura.eus webgunera sartu edo bertan nabigatzeak ez du inola ere esan nahi Donostia Kulturak, bere jabetza intelektual eta industrialaren eskubideei uko egiten dienik, Erabiltzaileari erabilera pertsonalerako ematen dizkionik edo edukien lizentzia osoa edo partziala ematen dionik.\nHori dela eta, Erabiltzaileak onartzen du www.donostiakultura.eus webguneko eduki guztiak edo batzuk, edozein bide erabilita, Donostia Kulturaren berariazko idatzizko baimenik gabe erreproduzitu, kopiatu, banatu, merkaturatu, eraldatu, berrerabili, publikoki komunikatu eta, oro har, beste edozein ekoizpen-mota erabiltzen baditu, jabetza intelektual edota industrialaren eskubideak urratzen ari dela.\nwww.donostiakultura.eus webguneari Internet bidez borondatez emandako datu pertsonaltzat jotzen ez den informazio oro (edozein ohar, iradokizun, ideia, grafiko, etab. barne) soilik Donostia Kulturaren jabetza izatera pasako da eta horren erabileraren eskubide mugagabeak izango ditu, egileari, zein beste edozein pertsonari, inolako saririk eman beharrik gabe.\nDonostia Kulturak ez du www.donostiakultura.eus webgunean dauden zerbitzuen edo informazioaren zilegitasuna, fidagarritasuna, erabilgarritasuna, egiazkotasuna edo doitasuna bermatzen, eta beraz, ez du inongo ardura zuzen edo zeharkakorik izango Erabiltzaileak webguneak iruzur egin diola pentsatuta sor diezazkiokeen edozein eratako kalte eta galeretan.\nDonotia Kulturak jakinarazten du, bere aukeren eta teknologiaren egoeraren arabera, webguneak egoki funtzionatzeko eta birusak eta elementu kaltegarriak desagerrarazteko aukera eskaintzen duten neurri tekniko eta antolatzaileak hartu dituela; hala ere, ez du honako hauen ardura hartzen: a) www.donostiakultura.eus webgunean jasotako eduki eta zerbitzuen jarraitutasuna eta erabilgarritasuna; (b) akatsik ez egotea aipaturiko edukietan eta gerta litekeen edozein oker zuzentzea; (c) www.donostiakultura.eus webgunean birusik edota bestelako elementu kaltegarririk ez egotea; (d) hartu diren segurtasun-neurriak menderaezinak izatea; (e) www.donostiakultura.eus webguneko segurtasun-sistemak hausten dituen pertsonak eragindako kalte eta galerak.\nErabiltzailea izango da hirugarren pertsonen aurrean www.donostiakultura.eus webgunera pertsonalki edo bere izenean bidalitako edozein mezuren arduradun bakarra, bai eta web-orri honetan dauden eduki eta zerbitzuak legez kontra erabiltzearen arduraduna ere.\nDonostia Kulturak mantentze-, konpontze-, eguneratze- edo hobetze-lanak direla eta, www.donostiakultura.eus webgunerako sarbidea denbora batez eta abisurik gabe bertan behera uzteko eskubidea gordetzen du. Baldintzek hala egiteko aukera ematen duten guztietan Donostia Kulturak, aldez aurretik, zerbitzuak etengo diren dataren berri emango duen abisua argitaratuko du bere web-orrian.\nwww.donostiakultura.eus webgunean egon daitezkeen beste web-orri batzuetarako estekek beste webgune batzuetara eraman zaitzakete; Donostia Kulturak ez du gune horien gaineko ardurarik hartzen, horien gaineko kontrolik ez baitu; azken batean, helburua Erabiltzaileari beste informazio-iturri batzuen berri ematea baita, eta hortaz, Erabiltzailea bere ardurapean sartuko da horietara eta horietan arautzen diren erabilera-baldintzetan.\nDonostia Kulturak sarbiderako baldintza orokor hauek, osoki edo partzialki, aldatzeko eskubidea gordetzen du, aldaketak webgune honetan bertan argitaratuz. Halaber, beharrezkotzat dituen aldaketak egin ahal izango ditu aurrez jakinarazi gabe, eskaintzen dituen eduki eta zerbitzuak aldatu, kendu edo gehituz, eta baita aurkezteko era edo kokalekuaren forma bera ere. Hortaz, indarrean dauden baldintza orokortzat, Erabiltzailea www.donostiakultura.eus webgunera sartzerakoan argitaratuta daudenak hartuko dira, eta horren ondorioz, Erabiltzaileak aipatutako erabilpen-baldintzak aldizka irakurri beharko ditu.\nOndorengo lotura hauetan zure datuek izango duten trataera kontsulta dezakezu.


Aurkezpena | ... >> 11 >> 12 >> 13 >>...\nLekukotasun historikoak euskararen geografia baterako\nToponimia dugu, duda barik, euskarak aldi zaharretan izan zuen hedadura ezagutzeko bide ziurrenetarikoa. Leku-izenak dira euskaraz ditugun lekukotasunik zaharren eta seguruenak. Euskal toponimia bakana denean ez da esanguratsua, baina maiztasun handikoa eta jarraikoa denean lurralde baten, horrek esan nahi du hango biztanleek euskara egiten zutela; euren hizkuntzan eman zizkietela izenak etxe, landa, soro, zubi, baso eta enparaduei. Euskal toki-izenak bakandu edo mehazten diren lekuan, horrek esan nahi du hizkuntza ere ahul dagoela aldi horretan.\nGoitizen edo gaitzizenak aipatu ditugu gorago. Honezaz esan behar da ugariak direla izkribu zaharrotan, eta badirudi beste leku batzuetan baino zabalago erabiliak izan direla gure artean. Berebiziko garrantzia dute ondoko arrazoiokatik: batetik, abizenak oraindik finkatzeko zeuden garai batekoak direlako; bestetik, erabiliak diren lekuan eta aldian euskararen presentzia ohikoa zela erakusten dutelako; eta azkenik, euskal testu idatzirik ez dugun aldi bateko euskarak nolako ezaugarriak zituen erakusten digutelako. Adibide gisa, XIII. mendean Nafarroan honelako batzuk ageri dira: Don Semen Zuurra, Eneko ezkerra, M. Periz Muskarro, Domingo Sanz Motza eta beste asko: zuur, ezker, muskar eta motz hitz gardenak ditugu hor.\nToki-izen baten esanahia ilundu edo ahazten denean, izena ere desitxuratu egiten da batzuetan, eta erdaratu beste batzuetan. Hala aldatu dira itxuraz euskal jatorriko hainbat toki-izen, batez ere euskara galdu eta erdara nagusitu den eremuetan. Nafarroan Irunberri zaharra Lunbier bihurtu da; Lizarra zaharra, Estella. Nagusitu den hizkuntzan esangura hartuko duen itxura hartzen dute toki-izenok zaharraren lekuan. Hala, Bizkaiko Ibaizabalen ezkerraldean, Larrañeta zaharra Las Reinetas berritxuratu dute biztanleek; Olabarrieta zaharra, Las Barrietas, edo Errekaortu zaharra, Retuerto bihurtu dute, esangura berria emanez. Beste batzuetan gaztelaniara itzuli da oso-osoan, Zelaieta zaharra, Las Llanas bihurturik. Izenen itxura-aldatzeak oraindik handiagoak izan daitezke euskararen aztarrenak urrundu ahala, Pirinioen erdialdean kasurako.\nLabur esateko, toponimia-datuak hizkuntza-egoeraren erakusle garbiak dira nekazal gizartean aldi historiko bakoitzean.\nEuskararen geografia zaharra toponimiaren argitan hau izango litzateke. Sartalderantz, oraingo mugetatik askoz urrunago ez ziren izango. Hegoaldetik, aztarren garbiak ditugu Errioxan eta Gaztela iparraldean. Ekialderantz, euskal izenak ugariak dira Aragoi Goienean eta Kataluniako Pirinioan. Beste hainbeste esan daiteke Gaskoniako lurraldeaz.\nErdi Aroko dokumentazioan (XI-XII. mendeetan) euskara izendatzeko lingua navarrorum eta basconea lingua izenak ageri dira erabilirik; hau da, “nafarren hizkuntza” eta “baskoien hizkuntza”. Izan ere baskoiak izan ziren politika mailan nortasunik handiena erdietsi zutenak, Nafarroako Erreinua eraiki zelarik.\nNafarroako lurraldean euskarak duen egoera, euskal toponimiak duen dentsitatean islatzen da ondoen. Askoz ugariagoa da euskara egiten den edo oraintsura arte egin den eskualdeetan; ez da hain trinkoa euskara aspaldi galdu zen Erdialdeko lurretan; eta askoz bakanagoa gertatzen da Erribera alderdian. Zenbat eta zaharragoa den dokumentazioa, hainbat ugariagoa euskal toponimia hegoaldean ere. Era berean, beti ere ugariagoa da toponimia txikia deritzagunean –landa, soro, baso, etxe, erreka eta halakoak–, gune inportanteen izenetan baino.\nToponimia txikiak argiro erakusten du Behe Erdi Aroan (XIII-XIV. mendeak), hasi Behe Nafarroatik eta Goi Nafarroaren hegoaldera Ebro ibaiaren hurrera heltzen zela euskararen muga: Aragoi ibaiaren haranean dagoen Zarrakaztelutik Sesma eta Elizagorriara (Lazagurria) doan marraz iparraldean euskara egiten zen.\nEzin da ukatu, euskara Erdi Aro guztian Nafarroako Erresumako biztanleen harreman-hizkuntza nagusia izan zela; baita askoz geroago ere. Mendialdeko biztanleen hizkuntza bakarra izan da luzaroan, baina nafar hiri handi eta ertainetan ere arrunt mintzatu izan da.\nIkertzaile batzuen ustez, Iruñaren fundazioa erabakigarria gertatu zen euskararen galeran, bai hiriburuan bertan, bai Iruñerrian. Beste batzuek, aldiz, uste dute Iruñaren inguruko lurraldearen eragina, batez ere ekialdearena, gertatu zela erabakigarria; goizago erromanizatu eta kristautu zen partea. Hauen ustez, euskararen galera Nafarroan, lurraldez baino gehiago gizarte-mailaz gertatuko zen: jende erromanizatua izango zen gizarteko goi karguetan, botere-guneetan, eta euskaldun elebakarrek gizarte-maila zeheagoa osatuko zuten. Baina denaren gainetik argi utzi behar da, Nafarroako lautadako gizartea mende luzeetan elebidun izan dela, edota elebitasuna izan dela nagusi nafar lurraldean.\nAzken mendeotara etorriz, XVIII. mendean oraindik Tafalla eta Lizarraraino heltzen zen gutxienez euskara hegoaldetik. Aragoirekin muga egiten duen ertzean Leireko monasterioak zerikusi handia izango zuen inguru horretan erromantzea nagusitzean.\nEuskararen atzerakada nagusia Nafarroan XIX. mende hasieratik honunzkoa da, galerarik bortitzenak gerrateen ondoren gertatu direlarik: lehenengoa mende hasieran; bigarrena eta hirugarrena karlista gerrate bien ondoren.\nMende horretan zehar galdu zen, esaterako, ipar ekialdean, oraindik ere Iruña aldean euskara egiten zen denboran. Erronkarin XX. mendearen hasierara arte euskara egin izan da. Zaraitzun beranduagora arte.\nNafarroaren erdi-sartaldeaz loturiko datu bat: XIX. mendearen azken herenean, Irurzundik Iruñera bitarteko lurraldean, eta Iruñerrian ere, euskara egiten zen oraindik. (Jose Migel Barandiaranen lekukotasuna).\nAzkenengo galera bortitzena XX. mendearen 30-40ko hamarkadetan gertatu da, Gerra Zibil ondoren.\nEuskarak, Araban ere, luzaroago iraun du toki-izenetan, bertako biztanleen ezpainetan baino. Baina hizkuntza galdu ahala, euskal izenotariko asko euren jatorrizko itxura galtzen joan dira eta desitxuratzen kasu batzuetan, eta gaztelaniazko ordezko ulergarriez ordezkatu izan dira beste batzuetan. Euskara, batez ere XVIII. mendetik aurrera, emeki-emeki atzeraka joan da Arabako lurraldean.\nToponimiari buruz dugun dokumentu zahar baliotsuena goian aipaturiko Donemiliagako Kartularioa dugu (1025). Beronen bidez ezagutzen ditugu ondoen Erdi Aroko Arabako toki-izenak, bai euskal jatorrikoak, bai erromantze-jatorrikoak. Euskal itxura osoko herri-izen mordoa ageri da hor, batez ere Arabako Lautadakoak. Goizetiko dokumentazioa izanik, toki-izenok euren zahar itxura osoa gorde dute; euron euskalduntasuna ageri-agerikoa da; are gehiago, sartaldeko hizkera-ezaugarriak ezagun dituzte. Toki-izenotariko hainbat Bizkaian aurkitzen diren berberak dira. Hara batzuk: Bahaeztu (Maeztu), Gamarra, Luku, Hurizahar, Etsabarri, Zuhatzu, Arratzua, Hillarratzaha, Huribarri, Mendibil, Borinibar, Haberasturi, Gaztellu, Mengano Goien, Hillardui, Hazpurua, Hurigurena, Erdongana, Zuiabarrutia, Basauri, Atauri, Urbillana.\nNafarroan bezala, goitizenek hemen ere aparteko interesa erakusten dute. Arabaren hegoaldera dagoen Bernedon, esaterako, XIV. mendeko kofradia-zerrenda bateko izenak ekarriko ditugu lekukotzat. Izenotariko batzuk abizen bihurtu dira: Andia, Txipia, Baltza, Zalduna. Beste asko, euren jabe zirenekin batera aldendu ziren:Gizurra, Garimotxea, Motxo, Mingiña (J. A. González Salazar).\nAraban ere hiriburua gertatu zen gaztelar erromantzearen indar-gune eta zabaltzaile, inguruko lautada guztian euskara egiten zen bitartean. XVI. mendean Gasteiz elebidun zen: erromantzea gehiago egiten ei zen, baina euskara ere biztanleen hizkuntza arrunta zen. Aldi horretakoa dugu “Landuchioren hiztegia” deritzana (1562), hiriburuan orduan egiten zen euskararen lekuko. Erromantze-maileguz josiriko euskara zela ageri da.\nToponimiaren argitan, Araban euskara goizen galdu zuten eskualdeak eta erromantzea goizago beregandu zutenak ondoko hauek direla esan daiteke:\n— Arabaren hego eta sartaldea: Errioxako Laguardia aldea, Bernedo, Antoñana eta Kanpezu. Dena den gorde dira Zabala lako euskal toki-izenak Laguardian bertan. Nafar erromantzeak ordezkatu zuen euskara hor.\n— Hego-sartaldea: Valdegobia, Lantarón, Erribera Goia eta Behea batez ere, baina Trebiñuren eta Aialaren sartalde-bazterra ere bai. Gaztelar erromantzea sartu zen hor.\n— Labastida Errioxakoa euskara eta erromantzearen (gaztelera) topagune izan zen.\nToponimian, euskal izenak nagusi dira, batez ere toponimia txikian, mikrotoponimia deritzanean, Nafarroan gertatzen den bezala. Etxe, larre, bide, oihan, mendi, zubi eta maila apaleko lekuei bertako biztanleek ematen dizkieten izenek erakusten dute hobeto zein hizkuntzaz mintzo ziren. Hala, Lagránen Villaverde eta Bernedon Villafría herri-izenak dira, baina bertako toki-izen txikiagoan, bertan hurrean, Villaberdegana edo Villafrabide ditugu. Toponimo nagusiak, lehenengoak, agian orduko administrazioak ipiniak dirateke, baina bigarrenok, duda barik, bertako biztanleek, nekazari edo artzainek.\nEuskara galdu duten neurrian, hiztunek hemen ere itxura berria eman diete sarri euskal izen zaharrei. Hala, Bernedo aldean, XVIII. mendeko dokumentazioan ageri diren Zubiaurre eta Bolinbide izenak, Zurrable eta Bolimbre bihurtu dira denborarekin.\nArabako mendialdea, “Montaña Alavesa”, deritzanean, Maeztu aldean, Bernedo partean baino beranduago galdu zela begi bistakoa da, euskarazko toki-izenak askoz trinkoago eta garbiago ageri direlako besteak beste. Maeztu aldeko izenak dira: Basalau, Usasolo, Piparduia, Zokozarrate, Mendiandia, Basabarri, Solarte, Tellazar, Korresbidea.\nArabako lurralderik gehienean, lautadan, euskarak atzerakadarik handiena XVIII. mendean izan zuen, datuen arabera. J. M. Barandiaranek argitaratu zuen aspaldi, Araban euskararen egoera 1787an zein zen argitzen duen dokumentu interesgarri bat Lorenzo Prestameroren (1733-1816) ondaretik hartua. Euskara dela-eta hau dio:\n“Hablan el idioma bascongado muchos pueblos de la Vicaría de Vitoria, todos los de Gamboa, los mas de la de Salvatierra, los de la de Mondragon, Cigoitia, Zuya, Orduña, Ayala, Orozco y Tudela, en los quales a lo menos serian inutiles los Curas de concurso abierto, que ignorasen este idioma”.\nXIX. mendean zehar aldendu zen euskara Aiarako konderri zaharretik eta Arabako lautadan Gasteizen ipar eta ekialdera dauden hurreko herritxoetatik. Laudion, ostera, XIX. mendearen azken aldera arte bizirik iraun zuen. Bada hiri horretarako eginiko euskal dotrina bat, 1828an bertako abadeek inprimarazi zutena, eta 80ko hamarkadan berriro argitaratu zena. XIX. mendearen azken herenean euskara egiten zen oraindino, ez bakarrik Laudion, baita Murgian eta Larrea aldean ere.\nGaur egun Aramaion eta Oletan bizi-bizirik dago oraindik bertako euskara, eta Legution, Elosun eta beste herritxo batzuetan ere egiten da oraindik, gutxienak badira ere.\nEuskara Errioxan eta Burgos iparraldean\nErrioxa eta Burgosen iparraldeko lurretan toponimia ugaria dago euskal jatorrikoa. Han euskaldunak bizi izan ziren seinale da hau.\nAuzi zaharra da euskara noiztikoa dugun alderdi horretan: ea erromatarren aurretik egiten zen ala errekonkistaren ondorioz zabaldu zen, goragotik hara bizitzen joaniko euskal jendeak ekarrita. Kontua ilun dago, baina erromatarrak etorri aurretik paraje horretan euskara egiten zelako ustea dago gaur egun; badira horren zantzuak. Hala ere, errekonkistaren ondorengoak dira daturik seguruenak.\nErrioxan, euskal toponimoak ugarien ageri dituen alderdia Ojacastroko ibarra dugu; hango herri batzuetan gaztelaniazkoa baino ugariagoa da euskal toponimia. Izan ere, Errioxa Goienean eta honen mugakide diren Burgos probintziako lurretan sustraituago egon zen euskara Erdi Aroan, Errioxaren erdi eta behealdean baino.\nGaztelarrek arabiarren kontra eginiko erasoen ondorioz libre geratu ziren lurraldeetara goialdeko jendea etorri zen bizitzen; Araba eta Bizkaikoa zela pentsa daiteke. Horri esker sendotu egingo zen euskararen presentzia libre geratutako lurrotan.\nBaliteke lehen ere euskal izenak egotea lurralde horretan, zeren autrigoien leinu zaharraren lurrak Errioxa Goien eta Burgoseraino heltzen baitziren. Den lez dela, ziur dakiguna da Erdi Arotik aurrera euskal izenok ugari azaltzen direla hor, toponimia nagusian ere bai, baina batez ere txikian. Euskal toki-izenik gehien Oja, Tirón eta Arlanzón ibaien ibarretan datza.\nToponimiaz eta osterantzean ditugun datuen ezaugarriek erakusten dute, horko euskara sartaldekoa zela, gaurko bizkaieraren taiukoa. Gonzalo de Berceoren Milagros de Nuestra Señora obran ageri den Don Bildur goitizenak ere sartaldeko euskara islatzen du.\nEbroz azpiko Errioxa Goienean diren toki-izenen artean, aipagarriak dira -uri osagaia dutenak, sartaldeko euskararen ezaugarria: Herramelluri, Otxanduri, Ollauri, Galbarruri. Adjektibo ezagunak osagaitzat dituztenak ere, zar, barri, eder, ageri dira: Altuzarra, Ulizarna, Sajazarra, Barria, Benederra. Espazio-adierazle diren izenak ere bai, barren, gain, garai, ondo, urruti, honako izenetan: Aiabarrena, Zilbarrena, Ezkarai, Espurgaña, Barranco-ondo, Aldeurrutia. Berdin toki-izenetan zabal dabiltzan beste izen batzuk, etxe, iturri, bizkar, ola, ondoko toki-izenotan: Fonzaletxe, Zeleturria, Bizkarra, Zabarrula .\nMerino Urrutia ikertzaileak, inguruotako toponimia aztertu ondoren, zalantza gutxi dagoela dio, Errioxan eta Gaztelako Bureban euskara egiten zela Erdi Aroan.\nGoi Errioxako gainerako lurraldean XIII. mendea baino lehen atzera egin zuen euskarak erromanizazioaren aurrean. Donemiliagako monasterioa hurbil egoteak ere horretan eragina izango zuen beharbada. Han inguruetan euskara-aztarren asko daude. Hala Donemiliaga eta Valvanerako Kartularioetan euskal toponimia ugaria dago.\nOjacastroko ibarra geografiaz bakartuago egoteak lagundu zuen, agian, hor euskarak luzaroago irauten. Noiz arte ziur ez dakigu baina, XIII. mendean behintzat indarrean zegoen, eta hango toponimiaren gardentasuna eta ugaritasuna kontuan harturik, pentsa daiteke askoz beranduago ere hala zela. Izan ere, gutxi desitxuratuak dira hango toponimoak.\nBada XIII. mendeko auzi-agiri bat, “Don Morielen fazaña” deritzana, euskara auzigai duena. Han adierazten denetik, Ojacastroko biztanleak mende horretan euskaldunak ziren eta lege aurrean euskara erabiltzeko eskubidea bermatua zuten. Epaile aurrean euskara egiteko eskubidea aitortzen duen auzi-izkribu hori mende horren 30eko hamarkadakoa da, jaun hori Gaztelako merino edo epaile nagusi zen aldikoa. Hala dio:\n“De una fazanya de Don Morial Merino Mayor, et del Alcalle de Oia-Castro. Esto es por fazanya que el Alcalle de Oia-Castro mandó prendar D. Morial, que era Merino de Castiella, porque juzgara que el ome de Oia-Castro, si le demandase ome de fuera de la Villa o de la Villa, que el recudiese en Bascuence. Et de sí sopo Don Morial en verdad, que tal fuero habían los de Oia-Castro, e mandol dexar e dexaronle luego, e que juzgase su fuero”.\nIbarreko hiri nagusiko (Ojacastro) eta beste herrietako biztanleek foruz onartua zuten eskubide hori. Mende horretan, hirian zein ibarreko beste herriotan euskara egiten zen seinale.\nErrioxa Goienarekin muga egiten duen Burgosko lurraldean ere euskal jatorriko toponimia ugaria da, batez ere San Vicente, Juarros, Valdelaguna eta Burebaren goi partean. Ibar hauek Belorado, Salas de los Infantes eta Burgosko epaitegi-barrutiei dagozkie, eta guztiok Tirón, Oca eta Arlanzón ibaien goialdean kokaturik daude.\nErrioxarekin mendiz muga egiten duten San Vicente eta Valdelagunako ibarren goi parteak menditsuak dira eta euskal izenetan ugariak. Beheko lautadetan, ostera, guda-gertaera ugari jasan zituzten lurraldeak izanik, euskal aztarrenak bakanago ageri dira. Inguruotan euskal toponimo asko daude oso aspaldikoak: Larrehederra, Gomenzubi, Otxaranna.\nDenboraren aldetik, esan daiteke bai Errioxan eta bai Burgosen aldi bertsuan egiten zela euskara eta aldi bertsuan galdu ere. Batean eta bestean orografia menditsua izateak lagunduko zion euskarari luzaroago irauten.\nBizkaiko Enkarterriak historian zehar lotura estua izan du Bizkaiko gainerako lurraldearekin. Ibaizabalen ezkerraldeko herriek, batez ere Barakaldo, Gordexola eta Gueñes inguruak, euskal toponimia aberatsa dute. Apur bat harago, Zalla, Galdames, Sestao eta Portugalete inguruan, euskal toponimoen kopurua oraindik ere handia da, baina ez hain trinkoa. Goi Enkarterrian, Karrantzako Ibarrean, badira zahar usaineko toki-izen batzuk, euskararen arrastoa dutenak. Eta apur bat haruntzago, erromantzea nagusi den eremuetara ere heltzen da euskal toponimiaren sustraia; hau da, Castro Urdiales, Asón ibaiaren ibarra eta Burgosko Mena Ibarrera.\nEnkarterrien hegoaldea, Uribeko merindadea eta Arabako Okendo eta Artziniegako lurrak jotzen dagoena, askoz aberatsagoa da euskal toki-izenetan, baina eskualde honetatik urrundu ahala, gero eta bakanago bihurtzen da eta erromantzearena ugariago.\nXVII. mendean, eta beranduago ere, Enkarterrien sartaldean euskara egiten zen. Agirien bidez dakigu esaterako, Bizkaiko Batzar Nagusietara Barakaldotik zetozen ordezkariak euskaldunak zirela.\nXIX. mendean oraindino Galdames eta Gordexolan euskara egiten zen ezaugarriak badira. Sopuertatik sartalderantz askoz lehenago desagertuko zen, egin izan bada behintzat.


2022an ere gozatuko dugu 'Beste Bat' saioekin | Musika | GAIAK\n2022 URT. 02 - 15:20h\n2022an ere gozatuko dugu 'Beste Bat' saioekin\n2022 honetan ere, NAIZ Irratian aukera izango dugu euskal musikarien kantu kuttunak zeintzuk diren jakiteko. Urtarrileko saioetan parte hartuko dute John Dealer & the Coconuts eta Sueder taldeek, Eñaut Zubizarretak eta Ihana Iriondok.\nIhana Iriondo, Sueder, Eñaut Zubizarreta eta ohn Dealer & the Coconuts. (NAIZ Irratia)\nUrte berriarekin badatoz 'Beste Bat' saioen labekada berria. Urtarrilan, John Dealer & the Coconuts, Sueder, Eñaut Zubizarreta eta Ihana Iriondo arituko dira saioak egiten, astelehenetik ostegunera, ohiko ordutegian. Arratsaldeko hiruretatik aurrera.\nLegazpin osatutako laukotea da John Dealer & The Coconuts taldea, eta beraiek egingo dute astelehenetako 'Beste Bat'. 'Red light stories' da beraien azken diskoa eta bertan rockaren esentzia guztia biltzen dute. Haien estetikarekin bat egiten duen soinua da hammondarena, izan ere 60-70 hamarkadako instrumentua da eta beren jantziteriak ere halakoak dira. Dena dela, NAIZ irratiko ’Musikharia’ saioan esan digutenez, «elegante» janzten badira ere «basatiak» direla erakusten dute zuzenekoetan.\nSueder talde gernikarrarenak izango dira astearteak. ’Drama Barik’ (autoekoizpena) da beraien azken lana, zortzi urteko ibilbidean ateratzen duen bigarren lana du hau. 2015ean atera zuten 'Bazan ordue' gernikarrek, hainbat kolaborazio esanguratsurekin: besteak beste, Doctor Deseoko Francis Diez edo Gatibuko Haimar Arejita gitarjolea. Pare bat urteko oparoaldiari hiru urteko geldialdiak jarraitu zion, harik eta 2019an bigarren disko bat egiteko batu ziren arte. Laukotea hirukote bihurtu zen, eta beraz, Xabi Larrainzar, Unai Aldekozea eta Ander Uribarriren artean ondu dute lan hau.\nEñaut Zubizarreta AKA Trigger-ek gidatuko ditu asteazkenetako 'Beste Bat' saioak. ’Poliedro Vol.1’ proiektua da bere azken lana. Biolontxeloarekin musika klasikoaz gainera egungo estiloak ere interpretatu daitezkeela erakusten du bertan. Musikarientzako eta publiko orokorrarentzako disko batek eta liburu batek osatzen dute lana. NAIZ irratian horrela azaldu zuen bere azken lana eta lan egiteko filosofia. Lehendabiziko saioan ’Poliedro Vol 1’ egiteko inspiragarri izan zituen kantu eta sortzaileei egingo die lekua. Bigarrenean, munduko biolontxelista berriak izango ditu hizpide, hirugarrenean XX. mendeko musika klasikoari buruzkoa izango da eta laugarrena eta azkena, gaur egungo munduko musika ezberdinei egingo die lekua.\nIhana Iriondo musikariak egingo ditu ostegunetako 'Beste Bat' saioak. Musika bere bizitzaren ardatza izan da txikitatik, baina berriki hasi da kontzertuak ematen. Pianoa eta gitarra ditu egun bidelagun eta baita koadernoa ere. Txikitatik idatzi izan du asko, eta idatzitakoak abesti bihurtzeko trebezia txikitatik datorkiola esan dio Iriondok Naiz Irratiari. Egun, musika ekoizpena ikasten ari da eta kontzertuak ematen hasi zen 2021ean. Lehendabiziko saioan bizitzan zehar inspiragarri izan zaizkion emakumeei egingo die tokia.\nSueder x 1


Martxoak 9 | Iritzia | Berria\n2017ko martxoak 9\nAmaitu da martxoko simulakroa eta bagoaz «dagokigun» tokira (uler bedi, arren, ironia). Bagoaz gizarte honek geuretzat propio atondu duen txokora. Amaitu da gizon eta emakumeen berdintasuna guztion ahotan dabilen urteko eguna, eta lasai egin dezakegu lo patriarkatuaren hariak etengabe harilkatzen duen sehaska goxoan: beste urte batez, gainditu egin dugu proba kalte larriegirik sortu gabe, gauzak zeuden tokian bertan utzita.\nAmaitu da telebistak gizon eta emakumeen arteko soldata-arraila salatzeko saio berezia antolatzea normala gertatzen den urteko eguna, beraz, 24 ordu horietan jendartean eragiteko jorratu ez diren bidegabekeriek hurrengo urtera arte itxaron beharko dute. Ez du gehiegi axola, egia esan, hurrengo martxoaren 8an egoerak bere horretan jarraituko baitu, alde txikitxoa eginda gehienez ere. 2017. urte honetan ere 123 lanegun izango ditu emakumeon lan-urteak gizonen batezbesteko soldataren mailara iristeko. Lanaldi osorik ez duten hamar langileetatik zortzi emakume izango gara aurten ere, eta zerbitzuetan jarraituko dugu (lan-sari eskasagoa, lan-ordutegi eramanezinagoak...), hamarretik ia bederatzi baikara hor.\nAmaitu da politikan eta oro har bote-postuetan emakumeek duten presentzia urria salatzeko eguna. Lasai itzul gaitezke bulegoaren epeltasunera, zeinean emakumeak ez diren heren batera ere iristen, eta urtez urte koxka txikia, ia ñimiñoa, baino ez duten aurrera egiten. Eustatek esan berri du: Europan hiru zuzendaritza-lanpostuetatik bat baino ez dago emakume baten esku, duela hamar urteko proportzio ia bertsuan.\nDatuok ikusita, zertarako urgentziaz hartu adarretatik berdintasunik ezaren zezena?\nGauzak normaltasunera itzuliko dira gaurdanik gerora. Behin urtean aldarrikapenak egiteko eguna amaituta, soldata-arraila mitoa dela diotenen txanda izango da, eta urte osoa izango dute azaltzeko ez dagoela arraila deitu dugun hori funtsean soldata-aldea emakumeek egindako hautuaren ondorioa delako. Entzun nahi duenari argi eta garbi azalduko diote emakumeok, antza, zaintzaren ardura geure bizkar gainean hartzea erabakitzen dugulako gertatzen dela soldata-alde handi hori, nonbait Barne Produktu Gordinean kontabilizatzen ez diren zereginekiko kariño edo dohain bereziak ditugulako, antza.\nJakin nahi nuke zer geratu den atzo Emakumeen Nazioarteko Egunaren kariaz aldarrikapenak egitera irten zirenen agendan hurrengo egun edo egunetan eginkizun. Jakin nahi nuke zertan gauzatuko diren onartezintzat jo duten egoerari aurre egiteko neurriak, eta noiz jarriko diren martxan. Baina aitor dut jakin-min apartekoa eragiten didala ondokoak: noiz eseriko dira elkarrekin elkarlana aldarrikatu duten sektore ia guztietako arduradun horiek? Litekeena da agendan apuntatzera joandakoan egun libre bakarra topatu izana, hurrengo urteko martxoaren zortzia, menturaz.\nHala eta guztiz ere, martxoaren 8ko simulakroa beharrezkoa da, bereziki geuretzat, egoera honen pagatzaile nagusi garen emakumeentzat. Oasi txiki bat da urte osoko basamortuaren erdian, eta, hurrengo egunean ere egarri jaikiko garen arren, egun bateko ur-emariak biziberritu egiten gaitu. Utz egiguzue, beraz (zuei ari natzaizue, gizon zein emakume eszeptiko zaituztedan irakurle estimatuoi), egun bakar bat sikiera ispilura begiratu eta geure burua bakarrik ez ikusteko. Jakin ezazue on egiten digula, areago, behar-beharrezkoa zaigula arnasa hartzeko, babesgabe ez sentitzeko, egoera hauen salaketan temati ahotsa altxatzeko, ongi baitakigu urtean egun bakar batez entzun egingo dela garrasi egin nahiko lukeen ahots hori.


Noticias Archivos - NoviaSalcedo Sariak\nNoviaSalcedo Sariek ibilbide luzea dute enplegagarritasunaren bultzadan. Uste al duzu Fundazioak lan egokia egiten duela alor horretan? Inolako zalantzarik gabe, lan hori, egokia izateaz gain, ezinbestekoa ere bada: gizarte aldaketa eragina izaten ari da gazteen enplegagarritasunean, modu orokorrean. Begoña Etxebarria Novia Salcedo Fundazioko zuzendariak “I Ícaro Think Thank” koadernoaren ondorioetan …\nVer más "José María Sanz-Magallón: “Telefónica Fundazioak bere DNAn darama gizarte kohesioa sortuko duen eta gizartea indartuko dituen guztiari laguntzeko ardura eta”"\nNoviaSalcedo Sariek ibilbide luzea dute enplegagarritasunaren bultzadan. Uste al duzu Fundazioak lan egokia egiten duela alor horretan? Bai Gazteak prestatzea eta integratzea da enpresa bati gure Sariak emateko orduan baloratzen dugun eskakizunetako bat. Uste al duzu saria jasotzea lagungarria izango dela etorkizunean jasotzen duenarentzat? Inolako zalantzarik gabe, sariak beti dira …\nVer más "Maite Iturbe: “Lankidetza publiko-pribatuaren aldekoa eta defendatzailea naiz”"


Ertainen eguna dela-eta neurri bereziak hartuko dituzte gaur Ordiziako udaltzainek - Goierriko Hitza : Goierriko Hitza\nGaur ospatuko da bailarako ikasleak biltzen dituen Ertainen Eguna edo San Joan Bosko. Azken urteetan jaiak hartu duen bidearen ondorioz, Ordiziako Udaltzaingoak hainbat neurri hartuko ditu. Gehienak adinez nagusi ez direnen alkohol kontsumoa eragoztera bideratuta daude, eta sakelako telefonoen lapurreten aurkako jarduera berezi bat ere jarriko dute martxan. Iaz ere neurri zehatzak hartu zituen Ordiziako Udaltzaingoak alkohol kontsumoa ekiditeko. Aurten, ordea, lehenbizi sentsibilizazio kanpaina jarri dute martxan. Lazkaoko eta Beasaingo Udaltzaingoarekin batera abiatutako egitasmoa izan da. Hala, hainbat hitzaldi egin dituzte hiru herrietako ikastetxeetan. Egunean bertan, herriko jatetxeetan eta tabernetan ikusketak egingo dituzte udaltzainek, eta herriko dendetan adingabeei alkohola saltzea eragozteko zaintza lanak egingo dituzte. Adingabekoek adinez nagusi direnen bidez alkohola eskuratzea eregertutik zainduko da. Horrez gain, botelloia egiten duten adingabekoei edariak atzemango zaizkie. Azkenik, batez ere sakelako telefonoen lapurretak saihesteko jarduera berezia egingo dute.


Samaniegoko urteko ardo tradizionala egiten dugu,\nArabar Errioxaren beratze karboniko tipikoa.\nGurekin egun berezia pasatzeko eskaintza egiten dizugu,\nmahastietan nahiz upeltegian,\nedo gure hotelean erlaxatzen.\nBisita ezazu gure upeltegia\nEtor zaitez gure beratze karbonikoa dastatzera\nDASTAKETA BAT EGIN\nErreserba ezazu zure esperientzia\nUrteko ardoen artisauak\n80.ko hamarkadan Eduardo Berganzok XXII.rren mendeko Samaniegoko tradizioa jarraitu zuen. Gaur, haien seme eta alabak Alútiz marka sortu eta gure historia azaltzen dizuegu.\nArabar Errioxako ardoak\nMahatsak zapaltzen jarraitzen dugu gure beratze karbonikoa egiteko, Urtekoa deitzen diogu (uzta berrikoa), baina beste ardo dotoreak egiten ditugu ere.\nBisitak eta landa hotela\nArabar urteko ardoaren tradizioa erakutsi nahi dizuegu, Gure aintzinako kobazuloetatik, dolare eta upeltegira arte. Gure landa hotelean deskantsu hartu dezakezu.\nGure mahastiak Arabar Errioxaren leku paregabean aurkitzen dira, Arabako hegoaldean, Toloño mendilerroaren erdian kokatuta gaudenez, aukera ezinhobea izango duzu penintsulako ardoaren inguruko turismo onena bizitzeko.\nMAHASTIETATIK BUELTA BAT EMAN


Galdera marka gehiegi | Kirola | Berria\nGaldera marka gehiegi\nArraun denboraldiaren erdira iritsita, Iurgi Iruretagoiena eta Sarai Lizaso arraunlari ohiek errepasoa egin diote Eusko Label eta Euskotren ligetako taldeek orain arte eman dutenari.\nUrdaibai, Santurtzi, Donostiarra eta Orio ziaboga ematen, Lekeition, Eusko Label Ligako zortzigarren jardunaldian. ARITZ LOIOLA / FOKU Tamaina handiagoan ikusi\nUztailari agur esatearekin batera joan da arraun denboraldiko lehen zatia ere: gorabeheratsua bezain zirraragarria. Zenbaitek hartu dute papera eta boligrafoa orain arte udak eman duenaren inguruko datuak xehatzeko. Arraunlari ohiak ere sasoiari begi zeharka so egiten ari zaizkio. Iurgi Iruretagoiena da horietako bat (Donibane Lohizune, Lapurdi, 1975).\nEusko Label ligan jokatu diren zortzi estropadetan ikusitakoaren ondotik, honako hau bota du Iruretagoienak: «Askotan telebistari begira jartzen naizenean neure buruari galdetzen diot: 'Zer pasatuko ote da gaur?'. Edozeinek edozer gauza egin lezake». Alde onari begiratu dio, ordea: «Arraunzaleontzat, behintzat, denboraldi polita izaten ari da».\nSailkapenean dagoen dantza talde askoren arteko berdintasunarekin lotu du. Lehenengo seiak «oso indartsu» ikusten ditu. Urdaibairi, liderrari, egin dio lehen azpimarra: «Azken estropadetan oso ondo aritu da. Ez nekien ontzia aldatu zutenik, baina arraunean oso ondo, eta erraz ikusten ditut». Santurtzik denboraldia «oso indartsu» hasi zuen, baina bandera irabazteko «zorterik ez» du izan. Oriok «beherakada» izan du pare bat estropadatan, haren ustez. «Baina ikusi da talde lehiakorra dela, eta banderaren lehian egoteko gaitasuna duela». Donostiarra ematen ari den mailak ez du harritu: «Ontzia azkar dabilkie, eta konfiantzaz beteta doaz».\nLigan orain arte Hondarribiak lortu ditu garaipen gehien: hiru. Alabaina, bosgarren postuan dago, ohorezko txandatik kanpo. Arraunlari ohiaren arabera, hondarribiarrak «euren burua aurkitu ezinik» egongo balira bezala dabiltza, «beste urteetan ez bezala». Lehen multzoko azterketa Zierbenarekin amaitu du: «Ligan kosta egin zaio martxan jartzea. Baina irabazlearen sena dute; zerbait berezia badute».\nBi ontzi indartsu horiekin batera doazen Caboren eta Isuntzaren ahaleginei balioa eman die. Caboren inguruan zer esan: «Arraunlariak buruz gogorrak dira, eta, uretan, indargune hori azaleratu egiten zaie. Isuntza, berriz, izugarri ondo ari da. Egun ona duenean goiko postuetan ibiltzeko gai izan da».\nIruretagoienak Ares ikusten du indartsuen lehen txandan. «Ondo» ikusten ditu galiziarrak. Ondarroak izan du «beherakadarik nabarmenena. Hamar arraunlari inguruk utzi dute taldea, eta, aldaketa hori talde indartsuenetan agerikoa bada, zer esanik ez erdi mailako talde batentzat». Zarautzi dagokionez, bestalde, haren esanetan, garrantzitsuena da aurkari zuzenekin lehiatzen ari dela. Azkenik, Kaiku «pattal» ikusi du. Halere, Bizkaitarra esnatuko den ustea du.\nEuskotren liga, egonkorra\nEusko Label Ligan ez bezala, Euskotren ligan lau talde badaude ere, sailkapenean ez dago aparteko dantzarik. Hala uste du Sarai Lizaso arraunlari ohiak (Usurbil, Gipuzkoa, 1991). «Beste urteetan ez bezala, ordea, banderen lehiarako borroka handiagoa dago, eta hori pozgarria da». Orioz eta Donostiarraz ari da hizketan. «Estropadari bizigarritasun gehiago sortzen diote».\nHori bai, Orio ikusten du guztien gainetik. Lizasoren arabera, oriotarrek liga «bideratua» dute, sailkapenean Donostiarra sei puntu atzetik edukita, liga amaitzeko lau estropada falta direnean. Halere, donostiarrei ez die meritua kendu. «Egin dituzten fitxaketekin talde lehiakor bat osatzea lortu dute». Arraun Lagunak, berriz, Lizasok espero baino «apalago» ibili da, etenaldia izan aurretik. Hondarribiarekin ere uste bera du. «Bi taldeek lehia handia izango dute azken postuan ez geratzeko».\nSan Pedro eta Hibaika nagusitu dira Santoñan


Hasiera ezin hobea eduki du Abendurockek - Lea-Artibai eta Mutrikuko Hitza : Lea-Artibai eta Mutrikuko Hitza\nErasoren kontzertua. Argazkia: Aritz Larrea /Begipuntuan\nGaztetxeko oholtza zapaltzen lehenengoa Eraso! taldea izan zen. Barikuan [abenduak 6] ordu eta erdi inguruko zuzeneko indartsua eta bikaina eskaini zuten zarauztarrek. “Hasieran jende gutxi batu ginen, baina kontzertua hasi eta gutxira ia Gaztetxe osoa bete zen”. Taldeak lehen diskoa argitaratu zuenetik 20 urte bete dira, eta horren harira, bira berezia egiten ari dira. “Erantzunik gabe lehenengo diskoa osorik jo zuten, eta ostean, beste hainbat kantu ezagun ere jo zituzten. Giro oso polita egon zen”.\nAntolatzaileek nabarmendu dutenez, zaleak zein taldea bera ere oso gustura geratu ziren. Zaleak kantu gosez joan ziren kontzertura, eta publikoaren gozamenerako bi aldiz eskaini zituzten bisak. “Beste bat, beste bat eskatu genien, eta ondo portatu ziren. Hiruzpalau kantu jo zituzten, eta amaitu zutelakoan, beste kantu bat eskatu genien. Inork espero gabe beste bi jo zituzten”.\nDomekan [abenduak 8], berriz, Bohemian Rhapsody filmaren proiekzioa eskaini zuten Zabiel kultur etxean. Filma proiekzioan ere nahikoa jende batu zela gaineratu dute. “30 bat lagun batu ziren”. Baina Mutrikuko Rock Kolektiboko kideek antolatu duten jaialdia ez du etenik. Asteburua ere indartsu dator.


Amets batean gordetzen zaitut, Labraza | Araba Errioxa\nAmets batean gordetzen zaitut, Labraza\nLabrazaren begirada liluratua, Erdi Eroko begi berberetik egunero jazotzen dena behatzen beti. Aldaketarik gabeko paisaia bera eta beti eta beti ezberdina. “Begirada bategatik, mundu bat” eskaini zuen poetak.\nLABRAZAKO hiribilduaren begirada horren bidez ametsez betetako mundua sentitzen da.\nLabrazaren begi ziklopea herri gotorlekuaren sarreran isiltzen da. Ezagutzen ditut zure lainoak, eskualde maitea, zure isiltasun luzeak, zure etxeetako murmurio lasaiak. Odolaren harat-honata, zure arimaren hondoan dabilen ardoa. Eta nik begiratzean, zeure buruari begiratuko diozun konfiantza daukat.\nMundu hurbila begiratzeko zure modu sakon hori, ai, jakingurazko haurtzaro eta milurteko Historiaz osatuta egongo bazina bezala. Begiratzen zaitut, Labraza, zure begian begiratzen dut neure burua, nire erretinan gordetzen zaitut, nire memorian gordetzen zaitut gaua heltzen denerako. Zure begirada ametsak harilkatzen diren hariekin eraikitzen da.\nBEGIRA daudenei begiratuz paisaiaren taupadei jarraituz (Benito Rodriguez Jimenez).\nArabiar esaera hori gogoratzen dut. “Begirada bat ulertzen ez duenak, azalpen luze bat ere ez du ulertuko”. Batzuetan begiradarekin idazten da, argi eta hasperenen laburpena. Zure ikusmen ezkutu eta bakartian Labraza betierekoa, irakurtzen dut: “Begiratzea, Arabako Errioxa, zelakoa zaren sentitzea da, zaren bezalakoa maitatzea”.\nKontenplatu egiten zaitut. Behatu egiten zaitut. Amets batean gordetzen zaitut, Labraza, gaua heltzen denerako.


2020-07-24 - Oarsoaldeko Hitza : Oarsoaldeko Hitza\nXabier Leteren prosazko lanak jaso dituzte 26. Mugarrin\nElixabete Perez Gazteluk, Anjel Lertxundik eta Haizea Saez de Eguilazek ondu dute 'Zerbitzuko lanean'. Oiartzuarraren lanak jasotzen ditu.\nOstalaritzari begirako sentsibilizazio kanpaina egingo dute gaur arratsaldean\nCOVID-19aren pandemiaren hedapena eteteko hartu beharreko neurri higieniko-sanitarioak modu egokian betetzeko sentsibilizazio kanpaina egingo dute gaur Errenteria-Oreretan 19:00etatik 21:00etara.\nCOVID-19agatik kutsatu berri bat Errenteria-Oreretan\nAsaldatzeko modukoa izan zen COVID-19agatik kutsatutakoen kopurua Errenteria-Oreretan atzoko Osasun Sailaren txostenean —zazpi positibo berri— baina gaur behera egin du nabarmen kopuru horrek.\nCOVID-19aren inguruko sentsibilizazio kanpaina egingo dute, astelehenean, Donibanen\nDinamizatzaile talde batek Donibane bisitatuko du, astelehenean, pandemia eteteko asmoz hartu diren erabakien inguruan kontzientziatzeko. Kanpaina ostalaritza sektoreari zuzenduko zaio, bereziki. Musukoak ere banatuko dizkiete herritarrei.\nIngurumenari lotutako hiru gai aztertuko dituzte uztaileko plenoan\nIkasturte politikoko azkeneko udalbatzarra asteazkenean egingo dute. Lesakako parke eolikoa eta AHTa izango dituzte hizpide, besteak beste.\nSan Inazio kontzertua ere, online\nEmanaldiarekin batera A Igarondo dokumentala estreinatuko du EMKEk 31n.\nAbuztuaren 9ko pilota partida profesionaletarako sarrerak, salgai astelehenetik aurrera\nMasters CaixaBankeko partida jokatuko dute abuztuko bigarren igandean, Madalensoron. Ander Imaz izango da partidako protagonistetako bat.\n"Pasaitarrok merezi dugun herria" lortzeko larruazala utziko duela iragarri du EH Bilduk\nSan Pedron egindako agerraldian, ikasturte politikoaren errepasoa egin eta datorrenerako konpromisoen berri eman du alderdiak. EAJ eta PSE-EE "norabiderik gabe" aritu direla uste du taldeak.\nLehenengo agintaldi urtearen balantzea egin du EAJk\nCOVID-19ak erabat baldintzatutako urtea izan dela nabarmendu du Elixabete Muruak EAJren bozeramaileak, eta agintaldi osoa ere baldintzatzen jarraituko duen uste osoa azaldu du.\n[Galeria] Leiho ireki bat herriko arteari\nOiartzungo hamalau sortzaileren lanekin apaindu dituzte herriko zenbait komertzioren erakusleihoak, ‘Erakusleiho ARTEan’ erakusketa kolektiboarekin.\nKomertzioak herriko sortzaileen erakusleiho izango dira